Arak Timah menyerlahkan polarisasi dalam negara

Secara peribadi saya tidak kisah wiski yang menjadi kontroversi itu bernama Timah dengan label gambar Captain Speedy berjanggut dan “berkopiah”.Saya menganggap ia adalah “non-issue”.Timah merujuk pada logam yang menjadikan Malaya kaya.Captain Speedy pula memainkan peranan penting bagi pembangunan industri bijih timah.Kain penutup kepala itu bukanlah kopiah dan janggut itu tidaklah menggambarkan dia sebagai orang Islam.Lagipun pembuat wiski itu adalah orang bukan Islam dan dengan jelas hanya dijual pada orang bukan Islam.Pemilihan nama Timah dan gambar Captain Speedy merupakan tindakan pemasaran komersial, untuk meraikan gaya hidup beliau pada zaman yang mana keberanian serta ketangkasan mewarnai pembangunan industri timah di sekitar Lembah Kinta.Tetapi selepas dua minggu berlalu, apa yang merupakan ” non-issue” adalah pada praktikalnya merupakan suatu isu bagi orang Melayu di negara ini.Dalam hal ini, saya dapati diri saya berada dalam golongan minoriti Melayu yang tidak kisah dengan nama Timah itu.Ini kerana saya percaya kebanyakan orang Melayu tidak dapat terima nama Timah pada wiski itu.Perkara ini dapat dilihat daripada reaksi dalam media sosial.Begitu juga dengan semua orang Melayu di keliling saya yang ditanya menolak nama Timah.Bukan saja mereka menolaknya, tetapi ia diungkapkan dengan emosi marah.Mereka mempersoalkan mengapakah pembuat arak itu menggunakan perkataan Melayu.Apakah muslihat mereka?Kalau banyak perkara lain seperti nama taman perumahan baru, pemaju bukan Melayu enggan menggunakan perkataan dari bahasa kebangsaan, tetapi dalam hal arak ini, mereka pula mahu menggunakan perkataan Timah.Mereka mempersoalkan mengapakah tidak digunakan perkataan bahasa Inggeris atau Cina.Ada pula kalangan orang Melayu mengaitkan perkataan timah sebagai kependekan daripada nama Fatimah, anak Nabi Muhammad, maka bertambahlah emosional isu ini.Reaksi dalam kalangan orang bukan Melayu juga adalah tajam.Melihat hantaran dan komen dari kalangan bukan Melayu, umumnya mereka mentertawakan dan mempersendakan bantahan orang Melayu.Seolah-olah bantahan terhadap perkataan Timah pada wiski bukan kerana sifat Melayu yang konservatif tetapi kerana minda “tertutup”, “kolot” atau “bodoh.”Di samping menegaskan bahawa perkataan Timah itu merujuk pada logam, mereka juga mengungkit bahawa nama Fatima, yang hampir dengan Fatimah juga merupakan nama suci dalam kalangan sebahagian daripada orang Kristian.Selain itu mereka juga menunjukkan jenama-jenama arak yang dikeluarkan di Timur Tengah yang menggunakan nama Arab.Bagi orang Melayu, hujah-hujah ini kesemuanya tidak boleh diterima.Sebaliknya reaksi orang bukan Melayu terhadap bantahan orang Melayu ini menunjukkan mereka bukan saja tidak sensitif tetapi juga tidak faham terhadap citra orang Melayu.Di samping itu, ada kalangan orang Melayu yang melihat isu ini sebagai tindakan mencabar mereka.Umumnya orang Melayu dapat terima bahawa mereka adalah konservatif.Kata-kata yang menunjukkan orang Melayu sebagai “tertutup” , “kolot” dan “bodoh” sudah lama dilemparkan dan ditelan oleh orang Melayu.Namun dipersoalkan kembali, adakah orang bukan Melayu di negara ini umumnya progresif, “terbuka,” “maju dan “cerdik”?Atau sebenarnya kebanyakan rakyat Malaysia adalah serupa?Dari segi lain pula, orang bukan Melayu umumnya tidak faham mengenai realiti amalan beragama penduduk Islam negara ini.Walaupun agama islam di seluruh dunia adalah serupa tetapi setiap negara mempunyai kebiasaan berbeza.Amalan Islam di negara lain tidak boleh dijadikan hujah untuk digunakan di negara ini.Kalau orang Islam di Turki atau Bosnia kelihatan bebas minum arak, perkara yang sama tidak berlaku di Malaysia, dan ia tidak boleh menjadi hujah.Realitinya ialah terdapat jurang pemahaman antara orang Melayu dan bukan Melayu.Kedua-dua pihak tidak akan dapat menerima hujah lawannya.Jalan bagi mengatasi perkara ini hanyalah dengan mengambil sikap toleransi.Hanya dengan toleransi semua kaum dapat hidup harmoni di negara yang dikongsi bersama.Ini kerana kedua-dua belah pihak tidak dapat memahami di antara satu sama lain.Maka menjadi pertanyaan mengapakah perkara ini menjadi isu bagi orang Melayu sedangkan terdapat banyak perkara lain lebih layak untuk diambil perhatian.Soal ekonomi dan rasuah misalnya.Atau politik dan mandat rakyat.Soal alam sekitar juga adalah lebih penting.Tetapi perlu dikenali antara isu yang berkaitan dengan minda berbanding dengan soal yang menyentuh jiwa.Apa yang menyentuh jiwa bagi orang Melayu adalah yang berkaitan dengan agama.Walaupun sekecil manapun atau remeh, jika suatu isu itu menyentuh jiwa, ia akan menarik perhatian orang Melayu.Iaitu berbanding dengan soal politik, ekonomi, korupsi, mandat rakyat dan alam sekitar yang merupakan isu minda.Isu Timah berkait dengan agama, justeru menyentuh jiwa orang Melayu.Ia berkaitan dengan arak.Seperti babi dan judi, ia merupakan perkara haram yang sensitif bagi orang Melayu.Banyak perkara lain yang haram juga seperti rasuah, fitnah dan mencuri.Tetapi kadar sensitiviti terhadap arak, babi dan judi adalah lebih tinggi.Begitu juga dengan perkara sensitif seperti LGBT dan soal pakaian menutup aurat.Di sebalik isu-isu ini pula, orang Melayu secara umum sememangnya pada masa ini sentiasa mempunyai sikap bersangka buruk pada orang bukan Melayu, Kristian, Yahudi, liberal, atheis dan komunis.Tetapi tentulah tidak semua orang Melayu bersikap sedemikian.Pengalaman seseorang termasuk pendidikan dan pendedahan intelektual membawa individu menjadi seperti itu.Dalam minda mereka, orang bukan Melayu yang lebih “cerdik” dan “rajin” akan menguasai negara dan meminggirkan orang Melayu.Mereka juga melihat orang bukan Melayu lebih “agresif” dan “lantang” dalam membuat tuntutan.Di peringkat global pula, orang Melayu juga bersikap buruk sangka pada orang Yahudi.Di samping Zionis menduduki wilayah Palestin, orang Yahudi dilihat menguasai dunia dan mempunyai agenda menghapuskan Islam.Orang Yahudi adalah musuh Islam dan dikaitkan dengan Dajjal.Minda Melayu juga takut kepada orang Barat.Mereka beranggapan bahawa pihak Barat sentiasa mempunyai agenda untuk memurtadkan orang Melayu.Golongan liberal dan atheis dianggap sebagai sebahagian daripada Barat yang mahu menguasai seluruh dunia termasuk orang Melayu dengan menggunakan fahaman demokrasi.Orang Melayu boleh menerima demokrasi selagi ia tidak dijadikan oleh Barat untuk menguasai orang Melayu dengan tujuan memurtadkan mereka.Maka umumnya orang Melayu yang menjadi liberal atau memihak pada liberal dianggap sebagai sesat atau pengkhianat bangsa.Dengan komunis, ia perkara berbeza.Bagi minda Melayu, komunis dikaitkan dengan China dan orang Cina.Hakikat bahawa sebahagian besar orang Cina adalah antikomunis tidak diambil kira.Perkara ini adalah lebih pada sentimen yang diwarisi secara kolektif kaum.Komunis dikaitkan dengan keganasan dan atheisme yang perlu ditentang.Pada masa akan datang, generasi baru Melayu mungkin berubah.Tetapi pada hari ini, keadaannya adalah begitu.Jalan terbaik untuk kehidupan harmoni semua rakyat Malaysia adalah dengan mengambil jalan toleransi dan kompromi.Bukannya konfrontasi dan konflik.


Waspada musuh dalam selimut, titah Agong menjelang sambutan Hari Kebangsaan

Kesepaduan sosial, integrasi nasional dan perpaduan antara kaum merupakan kunci untuk keharmonian, kemakmuran dan kesejahteraan negara, titah Yang di-Pertuan Agong Sultan Abdullah Sultan Ahmad Shah.
Sultan Abdullah bertitah tiga perkara itu juga merupakan kunci kepada kekuatan bagi menghadapi apa jua cabaran yang mendatang, bersesuaian dengan tema sambutan Hari Kebangsaan tahun ini iaitu “Keluarga Malaysia Teguh Bersama.”
“Sehubungan itu, Seri Paduka bertitah adalah menjadi tanggungjawab bersama untuk bukan sahaja memelihara dan mempertahankan keharmonian yang telah dikecapi selama ini, malah berusaha menyemarakkannya sesama kita sebagai sebuah Keluarga Malaysia.
“Seri Paduka berpandangan bahawa sekiranya rakyat bersatu dan tahu peranan masing-masing serta berpegang teguh kepada kunci itu, maka kita akan mampu membendung segelintir golongan yang bersikap atau bersifat ekstremis yang menabur fahaman perpecahan serta menyemarak api perkauman bagi mencetuskan suasana tidak aman dalam negara demi kepentingan peribadi,” kata Datuk Pengelola Bijaya Diraja Istana Negara Ahmad Fadil Shamsuddin dalam kenyataan hari ini.
Fadil berkata Sultan Abdullah turut mengingatkan rakyat agar sentiasa berwaspada terhadap musuh dalam selimut yang boleh memecahbelahkan perpaduan rakyat dan menggugat kestabilan negara kerana segala fitnah dan hasutan mereka bercanggah dengan prinsip Rukun Negara yang merupakan kunci kepada keharmonian dan perpaduan kukuh.
Fadil berkata Seri Paduka mengajak rakyat mengimbau kembali sejarah lebih enam dekad lepas apabila semangat patriotisme dan cintakan tanah air berjaya menyatupadukan rakyat dengan tekad dan iltizam untuk bangkit menentang penjajah sehingga kemerdekaan yang diidamkan menjadi realiti.
Sultan Abdullah turut mengajak rakyat untuk mengingati dan menghargai pejuang dan patriot kemerdekaan negara serta anggota pasukan keselamatan yang berkorban sehingga berjaya menyelamatkan negara daripada belenggu penjajah dan seteru negara.
“Justeru, Seri Paduka menzahirkan pandangan bahawa sekiranya semangat dan roh perjuangan lebih enam dekad yang lalu diterap dan disuburkan kembali dalam meraikan hari yang penuh bersejarah ini, nescaya rakyat akan dapat menghayati dan menghargai nilai semangat patriotisme kepada negara dan perpaduan sesama pelbagai bangsa,” katanya.
Mengucapkan ucapan selamat menyambut Hari Kebangsaan kepada seluruh rakyat Malaysia, Sultan Abdullah menzahirkan kesyukuran kerana perpaduan dan keharmonian rakyat terus menjadi asas kukuh dalam mengekalkan kestabilan, keamanan dan kemakmuran negara.
Sultan Abdullah dan Raja Permaisuri Agong Tunku Azizah Aminah Maimunah Iskandariah juga mendoakan agar Malaysia terus berada dalam rahmat dan perlindungan Allah serta terus dilimpahi dengan keberkatan rezeki, kemakmuran, kesejahteraan serta keamanan dan perpaduan yang berkekalan.


Nampaknya sudah menjadi amalan media arus perdana sekarang memetik sumber tidak bernama untuk melaporkan berita.
New Straits Times (NST) sebelum ini melaporkan Muhyiddin akan dipanggil oleh SPRM dengan memetik sumber tak bernama.
Kemudian, NST juga memetik sumber tidak bernama kononnya Muhyiddin dipanggil sebagai orang yang disyaki, bukan saksi.
Prosedur biasa bila dipanggil untuk disoal siasat, orang yang dipanggil akan tanya sama ada dia dipanggil sebagai saksi atau orang yang disyaki.
Kalau saksi lain haknya. Kalau orang yang disyaki lain pula haknya dalam memberi keterangan. Muhyiddin diberitahu beliau saksi.
Bila ditanya wartawan, itulah yang diberitahu oleh Muhyiddin. Dia saksi, bukan orang yang disyaki.
Sekarang, NST lapor dengan sekali lagi petik sumber tidak bernama, Muhyiddin adalah orang yang disyaki dan beri amaran beliau tidak sepatutnya dedahkan maklumat siasatan.
Eh, yang pertama sekali mendedahkan siasatan ini bukankah sumber tidak bernama NST? Jadi, apabila ditanya wartawan, mestilah Muhyiddin jawab kepada wartawan apa yang beliau tahu dan apa yang beliau diberitahu. Takkan beliau nak bohong?
Entah betul entah tidak sumber tak bernama NST ni? Wallahua'lam. Nak semak pun tidak boleh sebab tidak ada nama.
Mungkin kerja petik sumber tidak bernama ini amalan baru media arus perdana agaknya.
Saya cuba buat kajian amalan NST sebelum ini. Maka saya terjumpa berita NST dan BERNAMA (nama pun bernama) tahun 1999.
Pada ketika itu, Umno mendedahkan senarai penerima saham khas yang diberikan oleh Kementerian Kewangan ketika Perdana Menteri ke-10 (PMX) Anwar Ibrahim menjadi menteri kewangan.
Antara yang menerimanya ialah ahli keluarga PMX sendiri dan juga bekas Ketua Pemuda Umno yang kini adalah Presiden Umno dan timbalan perdana menteri dalam kabinetnya.
Pada ketika itu NST tidak sebut sumber tidak bernama. Dia sebut senarai yang dikeluarkan oleh Kementerian Kewangan secara rasmi.
Mungkin etika kewartawanan sudah berubah agaknya.
Marzuki Mohamad adalah bekas ketua setiausaha sulit Muhyiddin Yassin.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan tak harus lengahkan pembukaan sempadan, kata Muhyiddin

Muhyiddin Yassin hari ini mempertahankan cadangan Majlis Pemulihan Negara (MPN) berhubung pembukaan sempadan negara sepenuhnya dilaksanakan pada awal bulan ini bagi merancakkan kembali sektor industri pelancongan, perdagangan dan ekonomi.Bekas perdana menteri itu berkata, langkah itu penting bagi mengembalikan prestasi ekonomi negara ke paras pra Covid-19 dan Malaysia mampu melaksanakannya susulan kejayaan meluaskan program vaksinasi dalam kalangan rakyat.“Saya tidak nampak alasan kenapa keputusan membuka sempadan ini hendak dilengah-lengahkan lagi, sedangkan negara-negara lain yang program vaksinasinya tidak sehebat negara kita sudah pun berbuat demikian,” kata Muhyiddin semasa ucapan Perbahasan Usul Menjunjung Kasih Titah Yang di-Pertuan Agong Mesyuarat Pertama Penggal Kelima Parlimen ke-14 di Dewan Rakyat, hari ini.Muhyiddin yang juga pengerusi MPN berkata, beberapa petunjuk daripada data badan penyelidikan seperti Malaysia Institut Penyelidikan Ekonomi Malaysia (MIER) membuktikan proses pemulihan ekonomi kini semakin kukuh.Malah, dari aspek pelaburan, katanya, Malaysia berjaya menarik lebih RM220 bilion pelaburan yang diluluskan pada 2021 untuk sektor pembuatan dan perkhidmatan, manakala indeks sektor perkhidmatan khususnya jualan borong dan runcit dan pinjaman bank perdagangan serta perbankan Islam juga berada dalam lingkungan positif sepanjang 2021.“Walaupun demikian, angka-angka ini lebih rendah berbanding data terdahulu (sebelum Covid-19) dan ini menunjukkan kita perlu jangka masa dua atau tiga tahun lagi sebelum ekonomi pulih sepenuhnya,” katanya.Sementara itu, Muhyiddin turut menyifatkan tuduhan Najib Razak bahawa kerajaan Perikatan Nasional (PN) ketika dalam pentadbirannya melakukan pembaziran apabila mengumumkan pakej bantuan dan merangsangkan ekonomi bernilai RM600 juta adalah tidak bertanggungjawab.Beliau menegaskan, putaran pendapatan semasa tempoh ekonomi merudum akibat Covid-19 amat penting bagi merancakkan ekonomi negara.“Tuduhan ini amat tidak sensitif terhadap kesusahan yang dihadapi oleh rakyat dan komuniti perniagaan di waktu pandemik,” kata ahli Parlimen Pagoh itu.“Ramai individu yang saya temui mengucapkan terima kasih kepada kerajaan PN atas pelbagai bantuan yang mereka terima termasuk bantuan tunai bernilai RM17 bilion yang disalurkan kepada rakyat pada tahun lalu sahaja.”Mengulas lanjut, Muhyiddin berkata, pakej-pakej rangsangan ekonomi yang diumumkannya ketika pentadbirannya menyumbang sebanyak 3.7 hingga 4.0 mata peratusan KDNK pada 2020 dan menjadi antara penyumbang utama pemulihan ekonomi pada masa ini.“Saya sebenarnya hairan dengan sikap Pekan (Najib). Apabila saya sebagai perdana menteri menyalurkan bantuan bernilai ratusan bilion ringgit kepada rakyat dan perniagaan di kala susah dikatakan membazir.“Tetapi ketika dia menjadi perdana menteri, puluhan bilion duit rakyat lesap begitu saja tidak pula dikatakan membazir. Mungkin kerana dia mendapat untung, tidaklah membazir bagi dia.”


Mahkamah tolak rayuan Shahrir, Ahmad Maslan batal notis kompaun SPRM

Mahkamah Rayuan hari ini menolak rayuan 32 individu termasuk bekas Pengerusi Felda Shahrir Abdul Samad dan Ahli Parlimen Pontian Ahmad Maslan untuk membatalkan notis kompaun Suruhanjaya Pencegahan Rasuah Malaysia (SPRM) terhadap mereka berhubung dakwaan menerima wang dana 1Malaysia Development Berhad (1MDB).Panel tiga hakim diketuai Suraya Othman menolak rayuan mereka dengan alasan tiada merit dalam rayuan itu.Kesemua 32 individu tersebut merayu terhadap keputusan Mahkamah Tinggi yang menolak permohonan kebenaran semakan kehakiman terhadap keputusan SPRM mengeluarkan notis kompaun terhadap mereka.Hakim Suraya dalam keputusan sebulat suara berkata tindakan perayu mencabar kompaun yang dikeluarkan oleh SPRM, sebenarnya mencabar budi bicara pendakwa raya yang memberi persetujuan bagi membenarkan tawaran kompaun dikeluarkan dan dengan itu secara langsung telah mencabar kuasa pendakwa raya di bawah Perkara 145(3) Perlembagaan Persekutuan dan Seksyen 376 Kanun Prosedur Jenayah.“Pengeluaran tawaran kompaun itu dibuat di bawah Seksyen 92(1) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) dan di bawah seksyen itu, sebelum tawaran kompaun dibuat, kebenaran daripada pendakwa raya mesti diperoleh.“Perayu selepas menerima tawaran untuk mengkompaun boleh memutuskan sama ada untuk menerima tawaran kompaun atau menolaknya. Sekiranya perayu menerima tawaran kompaun di bawah Seksyen 92(4) AMLATFPUAA, tiada pendakwaan yang dapat dimulakan terhadap mereka oleh pendakwa raya.“Jika mereka menolak tawaran yang dibuat, maka di bawah Seksyen 92(3) AMLATFPUAA, pendakwa raya boleh memulakan pendakwaan yang akan menyebabkan pertuduhan dikemukakan terhadap mereka di mahkamah jenayah,” kata hakim Suraya pada prosiding yang dijalankan secara maya hari ini.Dua lagi hakim yang bersidang ialah Darryl Goon Siew Chye dan Mariana Yahya.Hakim Suraya selanjutnya berkata kuasa pendakwa raya untuk mendakwa mana-mana individu boleh dilaksanakan olehnya pada bila-bila masa.“Dalam rayuan ini, tiada caj dikenakan terhadap semua perayu. Pada masa ini kami berpendapat bahawa adalah pramatang di pihak perayu untuk mencabar kuasa pendakwa raya dalam menjalankan budi bicaranya untuk memberi kuasa kepada responden (SPRM dan ketua pesuruhjaya SPRM) untuk mengeluarkan tawaran mengkompaun kesalahan di bawah AMLATFPUAA.“Berdasarkan alasan di atas, rayuan ini ditolak tanpa perintah terhadap kos dan keputusan Mahkamah Tinggi bertarikh 26 Februari 2020 dikekalkan,” kata Hakim Suraya.Peguam Mohamed Shahrul Fazli Kamarulzaman, Mohamed Baharudeen Mohamed Ariff dan Mohd Shahril Madisa mewakili perayu manakala peguam kanan persekutuan Ahmad Hanir Hambaly bertindak bagi pihak SPRM.Pada 26 Februari 2020, Mahkamah Tinggi menolak permohonan 32 individu untuk mendapatkan kebenaran bagi semakan kehakiman selepas Jabatan Peguam Negara mengemukakan bantahan awal atas alasan bahawa permohonan pemohon tidak mempunyai prima facie, kes yang boleh dipertikaikan, remeh, menyusahkan dan penyalahgunaan proses mahkamah.Shahrir dan Ahmad Maslan serta 30 individu lain memfailkan permohonan semakan kehakiman secara berasingan pada November dan Disember 2019.Dalam permohonan itu, kesemua pemohon memohon pengisytiharan bahawa keputusan dan tindakan responden kedua (SPRM) mengkompaun mereka melalui Tawaran Untuk Mengkompaun Kesalahan bertarikh 7 Oktober 2019 sebagai ultra vires, tidak sah, batal dan tidak boleh dikuatkuasakan.Pemohon juga memohon perintah bagi membatalkan keputusan dan tindakan SPRM mengkompaun mereka selain memohon perintah untuk melarang suruhanjaya itu daripada menguatkuasakan kompaun berkenaan atau meneruskan pendakwaan terhadap mereka.Turut dimohon, pengisytiharan bahawa kenyataan responden pertama (ketua pesuruhjaya SPRM) ketika sidang media berhubung keputusan mengeluarkan notis kompaun terhadap ketiga-tiga pemohon atas alasan untuk mendapatkan semula dana 1MDB yang dikatakan wang rakyat adalah pramatang, salah tanggap dan salah guna jawatan awam.Pada 7 Oktober 2019, Ketua Pesuruhjaya SPRM ketika itu, Latheefa Koya, dalam sidang  media berkata SPRM telah mengeluarkan notis kompaun kepada 80 individu dan entiti yang menerima wang berjumlah RM420 juta dipercayai daripada 1MDB.Latheefa berkata sembilan individu dan 71 entiti, terdiri daripada 23 syarikat, 43 organisasi politik dan lima yayasan dan organisasi menerima wang melalui cek yang melibatkan akaun bekas Perdana Menteri Najib Razak.


PKR gugur bekas sekutu Azmin sebagai calon PRN Melaka

PKR mengumumkan bekas ahli Dewan Undangan Negeri (Adun) Machap Jaya Ginie Lim yang mewakilinya pada Pilihan Raya Umum ke-14 (PRU14) digugurkan daripada senarai calon Pakatan Harapan (PH) bagi Pilihan Raya Negeri (PRN) Melaka yang akan diadakan pada 20 November depan.Lim yang pernah menjadi sekutu bekas timbalan presiden PKR, Mohamed Azmin Ali merupakan calon bagi kerusi itu sebanyak tiga kali bermula PRU12 namun hanya memenanginya pada PRU14 dalam pertandingan tiga penjuru.Pada Jun 2020, PKR memberikan amaran kepada Lim kerana rapat dengan Azmin yang keluar parti itu dan terlibat dalam Langkah Sheraton sekali gus menumbangkan kerajaan PH di Putrajaya.Selain Lim, Naib Presiden PKR Tian Chua, Pengarah Komunikasi Wanita PKR Pulau Pinang Carolyn Khe juga turut diberikan amaran yang sama.Lim akan diganti dengan Law Bing Haw sebagai calon baru yang merupakan naib ketua Cabang PKR Kota Melaka.Pada sidang media hari ini, Anwar turut mengumumkan calon bagi PRN Melaka yang turut memasukkan dua Adun yang menarik sokongan terhadap ketua menteri sehingga mencetuskan kejatuhan kerajaan negeri.Mereka adalah bekas Adun Umno iaitu Idris Haron yang akan bertanding di Asahan manakala Nor Azman Hassan di Pantai Kundor.PH akan bertanding di kesemua 28 kerusi dalam PRN Melaka kali ini.


Bagaimana Covid-19 mengubah perjalanan akhir manusia

Lebih sedekad lamanya Mohamad Faisal Johan dan rakannya, Abang Biku Abang Kadir menguruskan pengebumian umat Islam di sebuah kawasan perkuburan di Kuching, Sarawak.Beberapa tugas pengebumian dibahagikan antara mereka berdua: Abang Biku akan menguruskan ritual pengebumian sementara Faisal akan menyelesaikan urusan penyediaan jenazah sebelum pengebumian.Selain daripada menggali liang lahad, mereka berdua juga bertanggungjawab membersihkan kawasan kubur, menebas rumput yang melata dan menyelenggara keseluruhan Tanah Perkuburan Islam Semariang.“Semua kerja-kerja itu kami lakukan sebaik sahaja menerima laporan kematian daripada ahli keluarga si mati,” kata Abang Biku kepada MalaysiaNow.Kebiasaannya, mereka akan menggali lapan liang lahad sehari.“Namun ada juga hari-hari yang kami terpaksa menggali 10 liang, dan ada juga hari yang tak perlu gali sebab tak ada kematian,” katanya.Sudah lama Abang Biku dan Faisal menjalankan kerja-kerja tersebut.Bagaimanapun, apabila Covid-19 melanda negara, pengalaman selama beberapa tahun itu diuji apabila prosedur operasi standard (SOP) dilaksanakan.Penggalian kubur mengikut SOP Covid-19 oleh Abang Biku dan pasukannya di Tanah Perkuburan Semariang, Kuching, Sarawak.Keadaan terus berubah buat mereka, kerja-kerja yang sebelum ini mereka laksanakan terpaksa diubah suai, ia tidak lagi sama seperti dahulu.Bahkan cara menggali liang kubur juga berubah ekoran beberapa langkah baru ditetapkan pihak berkuasa untuk jenazah pesakit Covid-19.Kesemua SOP yang ditetapkan tersebut adalah demi mengelakkan jangkitan virus semasa kerja-kerja pengebumiannya.“Kubur perlu digali sedalam lapan hingga 10 kaki,” kata Faisal bertanggungjawab menyediakan liang pengebumian jenazah.Jengkaut terpaksa digunakan ketika menggali liang lahad kerana kedalamannya ruangnya lebih daripada biasa.Ukuran itu adalah lebih dalam daripada ukuran kubur biasa, ia juga memakan masa lebih lama untuk digali.“Penyediaan liang kubur biasa makan masa dua hingga tiga jam untuk digali.“Namun untuk jenazah pesakit Covid-19, kubur mereka makan masa enam jam kerana kami terpaksa ikut SOP yang ditetapkan mufti negeri,” katanya.Tempoh yang memakan masa selama itu sering menyukarkan kumpulan penggali liang lahad. Demi meminimumkan risiko penularan jangkitan virus, mereka terpaksa memakai mesin untuk menyelesaikan penggalian kubur si mati.“Kami mesti selesaikan penggalian dengan segera dan dalam jangkamasa yang pendek,” kata Faisal dan menambah penggalian kubur dan proses pengebumian mesti diselesaikan walaupun cuaca hari tersebut tidak begitu baik.Kebanyakan aspek lain dalam pengebumian pesakit Covid-19 pula akan diuruskan pihak hospital namun tanggungjawab yang berada di bahu Faisal dan teman-temannya sering membuat mereka berkejar dengan masa.Walaupun beberapa langkah tambahan selain tempoh masa kerja yang lebih panjang dalam menguruskan jenazah sepanjang pandemik terpaksa dilalui mereka, Faisal dan rakan-rakannya perlu beradaptasi.Menurut Abang Biku dan Faisal antara kelainan besar yang mereka perlu lakukan adalah menenangkan kawan-kawan dan ahli keluarga si mati yang terpaksa memberikan penghormatan terakhir dari jauh.Tidak ramai yang boleh hadir ketika pengebumian pesakit Covid-19 termasuk ahli keluarga dan rakan taulan.Mengikut SOP Covid-19, kehadiran ahli keluarga si mati adalah dihadkan.“Situasai sekarang sudah berlainan, lagi-lagi bagi kematian akibat Covid-19.“Bahkan selepas pengebumian selesai dan ambulans sudah pergi meninggalkan tanah perkuburan, jumlah orang yang hadir masih dihadkan.”Hal ini menyebabkan situasi menyedihkan terpaksa dilalui ahli keluarga dan rakan taulan si mati.Afyza, 38, kehilangan suaminya akibat kanser pada 12 Mei lalu, sehari sebelum Hari Raya Aidilfitri.Dia berkata, dirinya beruntung kerana boleh mengiringi jenazah suaminya sehingga selesai pengebumian, walaupun dia menyifatkan proses pengebumian terlalu singkat, “seperti touch and go sahaja,”.“Namun saya bersyukur kerana semua ahli keluarga boleh ikut kebumi suami di kubur, walaupun tak senormal pengebumian sebelum ini yang membenarkan rakan-rakan untuk turut serta iringi jenazah,” kata ibu lima anak itu kepada MalaysiaNow.“Namun rasa kehilangan itu sukar untuk ditukar ganti,” katanya.Pihak petugas memakai PPE lengkap ketika membawa jenazah ke kawasan kubur.Faisal dan Abang Biku sangat arif dengan duka yang ditanggung keluarga jenazah namun bersetuju SOP yang dilaksanakan ketika ini lebih menyukarkan keadaan.“Sukar nak lepaskan orang yang pergi, lagi-lagi bila tahu anda tak boleh kebumikan keluarga tersayang dan terpaksa lambai jenazah dari jauh ketika ia dikebumikan,” kata mereka.“Keadaan itu sangat menyedihkan.”Situasi tersebut turut membuatkan kerja mereka lebih berat kerana terpaksa memastikan semua orang yang hadir mematuhi SOP yang ditetapkan.“Tapi kami mesti fokus supaya tugas dapat diselesaikan. Kami faham ia sukar buat mereka. Namun, walaupun sukar untuk dilakukan, kami terpaksa beritahu mereka juga dengan penuh hikmah.“Kami harap mereka boleh bersabar dengan kerja-kerja yang terpaksa kami buat. Semua orang perlu mainkan peranan untuk perang menentang Covid-19 ini.”


Perkembangan politik negara akan berada di luar jangkaan

Pilihan Raya Negeri (PRN) Melaka dan Sarawak yang akan berlangsung pastinya menjadi ukuran bagi persiapan dalam menghadapi Pilihan Raya Umum ke-15 (PRU15) sekaligus melakar jangkaan terhadap corak politik negara akan datang.Perkara yang berlaku sekarang ini tidak pernah dijangkakan demikian.Selepas PRU14, Malaysia diharapkan memasuki era pasca pemerintahan Barisan Nasional (BN) dengan negara berada pada keadaan lebih baik.Kerajaan Pakatan Harapan (PH) yang mengambil tampuk pemerintahan pada tahun 2018 diimpikan oleh para penyokongnya akan dapat memperbaiki negara melalui institusi-institusi sedia ada.Jika semua pihak menghormati mandat rakyat seperti yang dikehendaki oleh semangat demokrasi, maka kerajaan PH akan memerintah sampai tamat penggal pada tahun 2023 dengan para pengundi akan menentukan sama ada untuk meneruskan pemerintahan mereka atau tidak.Dalam rancangan awal seperti mana difahami oleh para penyokongnya, Malaysia akan menyaksikan dua perdana menteri dalam penggal itu, bermula dengan Dr Mahathir Mohamad dan disambung Anwar Ibrahim sebelum Dewan Rakyat dibubarkan.Sepanjang penggal itu, penyokong-penyokong PH mengharapkan kerajaan-kerajaan negeri yang dipilih pada tahun 2018 akan kekal hingga ke hujungnya tempoh.PH diharap dapat terus mentadbir Johor, Melaka, Perak dan Kedah.Sementara Sabah kekal ditadbir Warisan.Cuma Sarawak keadaannya berbeza.Oleh kerana penggal Dewan Undangan Negeri (DUN) mereka tidak sama dengan pusat, maka ketika PRU14 berlangsung, kerajaan negeri masih ditadbir oleh BN.Tetapi setelah BN kalah, parti-parti Sarawak dalam gabungan itu keluar dan menubuhkan Gabungan Parti Sarawak (GPS).Sejak 2018, BN dikira tidak lagi memerintah negeri itu.Sememangnya BN Sarawak dan GPS terdiri daripada parti yang sama tetapi dari segi mandat rakyat, GPS tetap bukan BN.Ketika rakyat memberi undi dalam pilihan raya negeri tahun 2016, maka mandat mereka adalah pada BN, yang berlambangkan dacing dan berpengerusikan presiden Umno.Maka adalah wajar bagi GPS mendapatkan mandat segar untuk terus memerintah.Tetapi penggal DUN Sarawak berakhir pada tahun 2022 yang sudah begitu hampir dan ia tidak lagi timbul untuk mendapatkan mandat segar.Perbezaan antara GPS (selepas 2018) dan BN Sarawak (sebelum 2018) lebih ketara apabila berlaku rundingan berhubung dengan Perjanjian Malaysia 1963.Tentulah terdapat perbezaan ketika kerajaan BN Sarawak berunding dengan BN pusat berbanding dengan GPS berdepan dengan kerajaan PH, kerajaan Perikatan Nasional (PN) dan kemudian kerajaan BN.Dengan kerajaan PH, ia duduk sebagai kerajaan negeri pembangkang.Sementara dengan kerajaan PN dan BN, GPS adalah sebahagian daripada kerajaan pusat tetapi tidak menjadi anggota PN atau BN.Adalah merupakan amalan biasa bagi kerajaan pusat atau negeri untuk mengadakan PRN lebih awal daripada tempoh penggal.Tetapi oleh kerana darurat yang berkaitan pandemik Covid-19 menyebabkan PRN Sarawak ditangguhkan.Pandemik Covid-19 juga menjejaskan apa saja rancangan politik parti-parti baik di kalangan kerajaan, mahupun pembangkang.Namun begitu, rancangan untuk menumbangkan kerajaan PH berlangsung lebih awal daripada munculnya Covid-19.Ia bermula sejak BN kalah dalam PRU14.Malah Presiden Umno Ahmad Zahid Hamidi menyebut Disember 2018 sebagai tarikh BN akan kembali berkuasa.Walaupun perkara itu tidak berlaku tetapi terdapat perpecahan dalam PKR dan Bersatu yang akhirnya membawa kepada Langkah Sheraton.Satu perkara jelas yang menyebabkan keadaan itu ialah penolakan mereka terhadap kepimpinan Anwar.Usaha untuk menolak Anwar sudah timbul sebelum muncul Covid-19.Sama ada Covid-19 menjadi faktor Langkah Sheraton dipercepatkan tidaklah diketahui.Tetapi pada masa itu Covid-19 belum diisytiharkan sebagai pandemik.Secara umum tiada sesiapa menjangkakan Covid-19 ini begitu buruk hingga menjejaskan bukan sahaja kesihatan tetapi juga ekonomi.Umum ketika itu berasakan wabak Covid-19 akan berlaku dan berlalu seperti SARS dan MERS.Kerajaan baru PN akan menanganinya dengan mudah walaupun perintah kawalan pergerakan yang dikuatkuasakan adalah sesuatu yang tidak pernah dilakukan sebelum ini.Ia berbeza daripada perintah berkurung pada tahun-tahun 1960-an dahulu.Walaupun sering disebut sebagai kerajaan PN tetapi sebenarnya ia adalah kerajaan PN-BN-GPS-PSB-PBS.Oleh kerana kedudukan kerajaan itu jelas tidak stabil, maka kelihatannya mereka akan mengadakan PRU lebih awal bagi mendapatkan mandat segar.BN dari awal berpendirian mahukan PRU segera dengan harapan mereka dapat kembali menerajui semula kerajaan.Wabak Covid-19 menjejaskan rancangan politik dalam dua bentuk.Pertama, kerana adanya wabak itu, sebarang hasrat penyokong PH untuk mengadakan demonstrasi bagi membantah Langkah Sheraton terpadam.Kedua, hasrat PN dan BN untuk mengadakan PRU juga terbantut.Langkah Sheraton membawa kejatuhan kerajaan-kerajaan PH negeri Johor, Melaka, Perak dan Kedah.Usaha untuk menjatuhkan kerajaan Warisan di Sabah terhalang dengan pembubaran DUN.Ketika itu wabak Covid-19 kelihatan reda, maka PRN diadakan yang hasilnya memihak pada PN apabila Gabungan Rakyat Sabah (GRS) menang.GRS terdiri daripada PN, BN dan PBS.PRN itu juga dilihat sebagai ujian untuk menilai PRU15.Kemenangan GRS memberi keyakinan kepada PN untuk mengalahkan PH.Pada masa itu hubungan PN-BN adalah masih baik dan mereka berharap dapat bekerjasama untuk menghalang PH daripada berkuasa semula.Tetapi PRN Sabah memberi kesan buruk pada negara apabila gelombang baru wabak Covid-19 berlaku.Walaupun ia bukan satu-satunya faktor, tetapi PRN itu menambahkan keadaan buruk negara.Ia membawa kepada perisytiharan darurat, penangguhan PRN Sarawak dan akhirnya kerajaan PN yang diketuai oleh Bersatu turut tumbang.Jalan keluar bagi menstabilkan keadaan politik demi mengatasi Covid-19 dan kesan ekonomi adalah penubuhan kerajaan BN yang disokong PN, GPS, PSB dan PBS beserta perjanjian dengan PH yang antaranya menetapkan PRU15 akan diadakan sekitar Julai 2022.Dengan penetapan tarikh itu, adalah diharapkan bahawa semua pihak boleh menyatukan tenaga untuk menghadapi Covid-19 dan kesan ekonominya.Fokus itu juga adalah untuk mengurangkan tindakan politik yang destruktif.Dalam keadaan ini adalah dijangkakan bahawa apabila keadaan wabak Covid-19 reda, darurat terhadap Sarawak dimansuhkan dan PRN dapat diadakan, iaitu sebelum PRU15.Tetapi apa yang tidak dijangkakan ialah pergolakan politik Melaka.Apabila empat ahli ahli Dewan Undangan Negeri (Adun) melompat, maka kerajaan negeri tumbang.Jangkaan bahawa kerajaan PH akan ambil alih meleset apabila DUN dibubarkan.Keadaan wabak Covid-19 yang kian reda akibat vaksinasi meluas mewajarkan PRN di sana.Makanya kini, Melaka menjadi tempat ujian politik bagi menentukan apa yang akan berlaku di pantai barat Semenanjung untuk PRU15.Setakat ini, apa yang dijangka adalah pertandingan tiga penjuru: BN-PN-PH.Sungguhpun begitu fokusnya adalah BN lawan PH dengan PN mahu menghalang kemenangan PH.Tetapi apa yang berlaku di Melaka tidak semestinya akan berulang pada PRU15.Perkembangan politik dari tahun 2020 memaparkan ketidakpastian.Banyak perkara berlaku di luar jangkaan.Dalam zaman sarat maklumat ini, manusia tetap gagal untuk menjangka.Tambahan pula, Covid-19 juga akan berkembang untuk menjadi perkara di luar jangkaan, yang turut memberi kesan kepada politik negara.


Kes harian Covid-19 lepasi 4,800 jangkitan

Malaysia merekodkan kes baru sebanyak 4,879 kes menjadikan kes keseluruhan Covid-19 meningkat sebanyak 2,632,782 kes.5,168 pesakit juga direkodkan sembuh, menjadikan jumlah keseluruhan pesakit sembuh sebanyak 2,537,204.Dalam pada itu, kes yang memerlukan rawatan di unit rawatan rapi (ICU) adalah sebanyak 509 kes di mana 394 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 252 kes di mana 172 adalah kes Covid-19.Dari 4,879 kes harian yang dilaporkan pada hari ini, 79 kes (1.6%) adalah daripada Kategori Tiga, Empat, dan Lima, dan 4,800 kes (98.4%) lagi adalah terdiri daripada Kategori Satu dan Dua.


PH umum calon kerusi Parlimen Johor 3 November

Pakatan Harapan (PH) Johor, akan mengumumkan senarai calon yang akan bertanding di 26 kerusi Parlimen di Johor bagi Pilihan Raya Umum ke-15 (PRU15), pada 3 November di Johor Bahru, menurut Timbalan Pengerusi Amanah Johor Dzulkefly Ahmad.
“Kita sudahpun selesai pembahagian kerusi dan kita serahkan kepada kepimpinan parti atas kebijaksanaan mereka untuk menentukan calon, sebab PRU15 agak kritikal.
“Semua parti ada pengalaman jadi kerajaan. ‘Calon boleh menang’ juga antara faktor penentu kemenangan,” katanya kepada pemberita selepas menghadiri taklimat petugas parti politik bagi PRU15 Negeri Johor, di bangunan Majlis Bandaraya Iskandar Puteri (MBIP) hari ini.
Ditanya sama ada Timbalan Presiden Amanah Salahuddin Ayub bakal mempertahankan kerusi Parlimen Pulai yang dimenanginya pada 2018, Dzulkefly berkata menjadi amalan biasa bagi pihaknya untuk mencalonkan semula individu tersebut, dalam pilihan raya berikutnya.
Pada PRU14, Salahuddin yang juga pengerusi PH Johor menang kerusi Parlimen Pulai dengan majoriti 7,687 undi, dalam persaingan empat penjuru.
Suruhanjaya Pilihan Raya (SPR) menetapkan hari pengundian PRU15 pada 19 November ini, penamaan calon pada 5 November manakala pengundian awal pada 15 November.


Kes harian turun ke paras 3,000 jangkitan, 5 lagi terkorban

3,209 kes baru Covid-19 direkodkan hari ini menjadikan jumlah keseluruhan sebanyak 4,473,500 kes.Sebanyak 1,116 pesakit turut dilaporkan sembuh, menjadikan jumlah keseluruhan kes sembuh sebanyak 4,409,159.Ketika ini, 28,734 kes aktif direkodkan, dengan 27,358 atau 95.2% daripadanya sedang menjalani kuarantin kendiri.Dalam pada itu, 23 (0.1%) kes kini berada di pusat kuarantin sementara 1,311 (4.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 42 kes dan 33 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.3% dengan kes Covid-19 merangkumi 6.5%.Lima lagi korban dilaporkan termasuk satu kes kematian sebelum tiba di hospital menjadikan kes keseluruhan kematian adalah sebanyak 35,607 orang.


2 vaksin influenza diguna semula, kata KP Kesihatan

Kementerian Kesihatan Malaysia (KKM) memutuskan bahawa dua produk vaksin influenza iaitu Vaxigrip Tetra dan SKYCellflu Quadrivalent yang dihentikan sementara penggunaannya sebelum ini, boleh digunakan semula.Ketua Pengarah Kesihatan Dr Noor Hisham Abdullah dalam satu kenyataan di laman Facebook hari ini berkata KKM melalui Bahagian Regulatori Farmasi Negara (NPRA) telah menjalankan penilaian risiko terperinci bagi kedua-dua jenama vaksin yang terlibat.Katanya, penilaian berkenaan dijalankan berdasarkan informasi diterima daripada Agensi Pencegahan dan Kawalan Penyakit Korea (KDCA), laporan keselamatan tempatan dan global serta badan regulatori antarabangsa lain.“Sehingga 31 Oktober, pihak KDCA mengesahkan bahawa kebarangkalian adalah sangat rendah untuk mengaitkan vaksin influenza sebagai punca kematian seperti yang dilaporkan (sebelum ini).“Laporan siasatan bagi 72 kes daripada 83 kes kematian (11 kes masih dalam siasatan) tersebut menunjukkan bahawa, punca kematian adalah disebabkan oleh penyakit sedia ada dihidapi oleh individu berkenaan atau sebab lain tiada hubungkait dengan vaksin influenza yang diberikan,” katanya.KKM pada 28 Oktober lepas menasihatkan pengamal perubatan menghentikan sementara penggunaan dua produk vaksin influenza tersebut berikutan terdapat laporan kes kematian dikaitkan dengan produk berkenaan di Korea Selatan.Sementara itu, Noor Hisham berkata pihak KDCA juga mengesahkan tiada jenama, pengilang atau nombor kelompok vaksin tertentu yang boleh dikaitkan dengan kes-kes kematian yang berlaku.“Sehingga 31 Oktober, pihak KDCA mengesahkan bahawa kebarangkalian adalah sangat rendah untuk mengaitkan vaksin influenza sebagai punca kematian seperti yang dilaporkan (sebelum ini).Katanya, KKM juga telah menilai kualiti produk dan menyemak data laporan kesan advers susulan imunisasi (AEFI) tempatan serta global, meliputi profil keselamatan bagi semua vaksin influenza, termasuk kedua-dua jenama vaksin tersebut.Tambahnya, sejumlah 1.5 juta dos vaksin influenza dibawa masuk ke Malaysia sehingga Oktober 2020 dengan hasil penilaian kesemuanya termasuk kedua-dua jenama vaksin berkenaan mematuhi standard kualiti yang ditetapkan.“Hasil semakan lanjut juga menunjukkan tiada kes kematian yang dilaporkan susulan pemberian mana-mana vaksin influenza di Malaysia. Kesan advers yang dilaporkan merupakan kesan advers yang biasa berlaku serta telah didokumentasikan,” katanya.


659 kes baru Covid-19, 1,000 dilaporkan pulih

Sebanyak 1,000 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 21,248 kes.Ketua Pengarah Kesihatan Dr Noor Hisham Abdullah berkata terdapat 659 kes baru jangkitan Covid-19, menjadikan angka keseluruhan penularan dalam negara berjumlah 31,548.Sabah kekal mencatatkan kes harian tertinggi iaitu 529 atau 80.3%.Daripada jumlah kes baru itu, satu merupakan kes import manakala 658 merupakan penularan tempatan.Noor Hisham berkata sebanyak 10,051 kes aktif kini sedang menerima rawatan di hospital, 83 pesakit di tempat di Unit Rawatan Rapi termasuk 19 memerlukan bantuan alat pernafasan.“Tiada kes kematian baru dilaporkan,” katanya dalam sidang media hariannya hari ini.


Amirudin yakin dapat sapu bersih kerusi DUN Selangor untuk PH, BN

Sasaran gabungan kerajaan campuran untuk memenangi sekurang-kurangnya 50 atau dua pertiga jumlah kerusi Dewan Undangan Negeri (DUN) di Selangor pada Pilihan Raya Negeri akan datang adalah realistik dan mampu dicapai.
Menteri Besar Selangor Amirudin Shari berkata sasaran itu boleh dicapai dengan gabungan kekuatan Pakatan Harapan (PH) dan Barisan Nasional (BN) di negeri berkenaan.
“Sasaran kita yang realistik adalah menang dua pertiga kerusi DUN Selangor namun jika campurkan pengundi PH dan BN, sasaran 50 kerusi itu mampu dilakukan serta dicapai.
“Ini adalah masa kita untuk meyakinkan akar umbi kedua-dua pihak untuk bekerjasama dan memastikan kemenangan gabungan luar biasa untuk menjamin kestabilan serta kemakmuran di Selangor,” katanya kepada pemberita selepas menunaikan solat Jumaat bersama Perdana Menteri Anwar Ibrahim dan rakyat di Masjid Bandar Tun Hussein Onn, Cheras hari ini.
Beliau menjawab dakwaan dan pandangan pemerhati politik serta pembangkang yang menyifatkan sasaran PH dan BN untuk menang 50 daripada 56 kerusi DUN di Selangor sebagai tidak realistik.
DUN Selangor bagi penggal ke-14 secara rasminya dibubarkan hari ini, dua hari lebih awal berbanding tempoh mandat rakyat berakhir iaitu pada 25 Jun.
Pembubaran itu selaras dengan pengumuman Setiausaha Sulit Sultan Selangor Datuk Mohamad Munir Bani pada Isnin lepas setelah mendapat perkenan Sultan Selangor Sultan Sharafuddin Idris Shah.


Bersatu tidak bertanding di PRN Sarawak

Presiden Bersatu Muhyiddin Yassin mengumumkan bahawa parti itu tidak akan bertanding pada Pilihan Raya Negeri (PRN) Sarawak yang akan diadakan bulan depan.Muhyiddin yang juga Pengerusi Perikatan Nasional (PN) berkata keputusan itu dibuat, selepas sesi perbincangan bersama Pengerusi Gabungan Parti Sarawak (GPS) Abang Johari Openg baru-baru ini.“Bersatu tidak akan bertanding di Sarawak kerana itu hasrat kepada pimpinan parti GPS, walaupun kita ada tempat tertentu yang kita percaya kita boleh menang, langkah ini supaya parti yang sudah ada di Sarawak menang dengan cemerlang.“Jadi untuk menghormati pandangan pimpinan itu yang pasti saya yakin GPS mempunyai kekuatan dan GPS adalah parti rakan dalam kerajaan yang ada sewaktu saya berkhidmat…jadi kita menghormati pandangan mereka,” katanya pada sidang media selepas merasmikan Persidangan Bersatu Bahagian Pagoh Kali Ketiga di Lenga hari ini.Bagaimanapun bekas perdana menteri itu berkata Abang Johari memberi bayangan bahawa pada Pilihan Raya Umum ke-15 (PRU15), beliau menyatakan mungkin akan memberi pertimbangan kepada mana-mana parti lain untuk menyertai bersama GPS termasuk PN.“Paling penting dalam perbincangan itu (bersama Abang Johari), pandangan daripada pihak GPS ialah supaya kerusi yang sedia ada itu dikekalkan,” katanya.Suruhanjaya Pilihan Raya (SPR) menetapkan 18 Disember sebagai hari pengundian bagi PRN Sarawak ke-12 dan hari penamaan calon pula ditetapkan pada 6 Disember, manakala hari pengundian awal pada 14 Disember.Mengulas mengenai peletakan jawatan Naib Presiden Bersatu Mohd Rafiq Naizamohideen sebagai Pengerusi Perikatan Nasional (PN) Melaka dan Ketua Badan Pimpinan Bersatu Melaka, Muhyiddin berkata pengganti baru bagi jawatan itu akan diumumkan dalam masa terdekat.Muhyiddin yang juga ahli Parlimen Pagoh berkata tindakan Mohd Rafiq disifatkan sebagai satu langkah terhormat, sekali gus membolehkan rombakan Badan Pimpinan Negeri (BPN) dapat dibuat susulan pasca PRN Melaka.“Terbukti benar beliau meletakkan jawatan berundur dan ini satu langkah terhormat, iaitu memberi laluan supaya kita dapat buat rombakan BPN. Saya akan putuskan siapa yang bakal mengganti ataupun rombakan yang lain dalam tempoh beberapa hari lagi,” katanya.Semalam, Mohd Rafiq mengumumkan keputusannya meletak jawatan berkuat kuasa serta-merta, bagi memberi peluang kepada kepimpinan baharu untuk mengetuai Bersatu Melaka dan PN Melaka, supaya mempunyai masa mencukupi bagi membuat persiapan menghadapi PRU15. Ketika ditanya mengenai saranan Umo supaya PRU15 disegerakan, Muhyiddin berkata beliau telahpun memaklumkan kepada Perdana Menteri Ismail Sabri Yaakob, supaya perbincangan diadakan bagi menentukan masa yang bersesuaian.“Saya sudah maklumkan kepada Perdana Menteri supaya ada perbincangan dibuat untuk menentukan masa yang sesuai, mungkin di peringkat Perdana Menteri mengikut perlembagaan ia akan membawa kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.“Tapi saya pasti ia akan mengambil pertimbangan, situasi dan keadaan serta kerjasama antara parti politik yang dijalinkan menerusi perjanjian persefahaman (MoU), dalam menstabilkan situasi politik,” kata Muhyiddin.Pada 21 November lepas, Timbalan Presiden Umno Mohamad Hasan yang juga Adun Rantau, dilaporkan berkata wajar PRU15 diadakan dalam masa terdekat.


Anggota PKR Sarawak direman 2 hari atas dakwaan hina Agong

Pengerusi Pro-Keadilan Sarawak Iswardy Morni direman dua hari bermula hari ini, bagi membantu siasatan berhubung kenyataannya di laman Youtube yang didakwa berbaur hasutan serta menghina Yang di-Pertuan Agong Sultan Abdullah Sultan Ahmad Shah.Pemangku Pengarah Jabatan Siasatan Jenayah (JSJ) Bukit Aman Dev Kumar yang mengesahkan perkara berkenaan berkata, lelaki berusia 45 tahun itu ditahan di rumahnya di Kajang pada 11 malam semalam, susulan laporan polis yang diterima.Katanya kes berkenaan disiasat mengikut Seksyen 4(1) Akta Hasutan 1948, Seksyen 504 Kanun Keseksaan dan Seksyen 233 Akta Komunikasi dan Multimedia 1998.“Setakat ini, pihak polis menerima sebanyak 18 laporan,” katanya kepada Bernama hari ini.Sementara itu, Pengarah Komunikasi PKR Fahmi Fadzil dalam kenyataan hari ini berkata, Iswardy hanya seorang anggota biasa parti yang tidak memegang sebarang jawatan dalam hiraki kepimpinan parti tersebut.Menurutnya kenyataan yang dibuat tidak mewakili parti bekenaan, malah video yang disiarkan sebelum ini juga pernah dibangkit dan dibincang dalam Biro Politik parti itu, selain amaran keras diberikan jika mengulangi perkara sama.“Namun, oleh kerana isu video Iswardy kini menjadi kes siasatan Polis Diraja Malaysia, Keadilan akan menunggu hasil siasatan tersebut sebelum mengambil tindakan lanjut terhadap beliau,” demikian menurut kenyataan itu.


Kes harian turun ke paras 2,200, 12 lagi terkorban

2,245 kes baru Covid-19 direkodkan semalam menjadikan jumlah keseluruhan sebanyak 4,826,220 kes.
Sebanyak 1,901 pesakit turut dilaporkan sembuh, menjadikan jumlah keseluruhan kes sembuh sebanyak 4,764,219.
Ketika ini, 25,659 kes aktif direkodkan, dengan 24,440 atau 95.2% daripadanya sedang menjalani kuarantin kendiri.
Dalam pada itu, satu kes di pusat kuarantin sementara dan 1,163 (4.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 55 kes dan 35 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62%, dengan kes Covid-19 merangkumi 15%.
12 lagi kematian dilaporkan termasuk tujuh kes kematian sebelum tiba di hospital menjadikan kes keseluruhan sebanyak 36,342 orang.


Tidak perlu surat polis rentas negeri hantar anak ke asrama

Ibu bapa yang perlu merentas daerah atau negeri bagi menghantar anak-anak ke sekolah tidak perlu mendapatkan surat kebenaran daripada polis.Menteri Kanan (Kluster Keselamatan) Ismail Sabri Yaakob berkata sebaliknya, mereka hanya perlu menunjukkan surat yang dikeluarkan pihak sekolah semasa melalui sekatan jalan raya.“Sebagai contoh jika ke asrama, pihak guru boleh mengeluarkan surat kebenaran untuk rentas daerah atau negeri,” katanya pada sidang media perkembangan Perintah Kawalan Pergerakan (PKP), hari ini.Ismail Sabri berkata perkara itu telah dibincangkan bersama pegawai tertinggi polis dan ia juga telah dimaklumkan kepada pihak polis seluruh negara.


Setahun Perikatan Nasional, terima kasih #Abah

Setahun berlalu, kerajaan Perikatan Nasional diberikan amanat atas takdir tuhan setelah dinilai oleh KDYMM Yang Di-Pertuan Agong (YDPA) yang menamakan ‘Abah’, Muhyiddin Yassin (TSMY) selaku perdana menteri setelah melalui proses penilaian sehingga diputuskan oleh baginda YDPA. Maka telah disaksikan koalisi Perikatan Nasional tertubuh dan berada di persada.‘Demi Rakyat’ dan ‘Prihatin’ sejak hari pertama kepimpinan TSMY, dua kata inilah yang menjadi slogan serta azimat dalam memastikan politik khidmat benar-benar diterjemah kepada rakyat. Bukan sekadar ‘politiking’ atau asyik memberi alasan atas amanah untuk membangunkan negara dan masyarakat.TSMY telah membuktikan, di bawah kepimpinan beliau, Malaysia telah berjaya menjadi antara negara terbaik dalam pengurusan Covid-19. Beliau malah telah membuktikan sehingga hari ini, betapa selaku Perdana Menteri, beliau mendengar keluh kesah rakyat, prihatin dan peduli!Antaranya i-Sinar tanpa syarat, moratorium, masalah-masalah terkait ekonomi rakyat, pendidikan dan juga pembangunan negara dan terkini usaha Perdana Menteri dan beberapa pasukan kabinet beliau yang menguruskan vaksin Covid-19 secara percuma untuk memastikan kesejahteraan masyarakat.Dalam tempoh sukar, di mana seluruh dunia terhimpit dengan dua ancaman iaitu pandemik serta kemerosotan ekonomi global, Malaysia di bawah Perikatan Nasional dan teraju Muhyiddin Yassin telah membuktikan kesan dari kecekapan pengurusan masih mampu membangunkan program-program atau inisiatif yang jelas membantu rakyat seperti Prihatin, Penjana, dan Permai.Kebaikan daripada pengurusan cekap dan bersasar ini jelas berjaya mengekang implikasi yang berkemungkinan lebih buruk sebelum ini yang dijangka melanda ekonomi serantau. Tetapi melalui Penjana sebagai contoh, atas bantuan kerajaan membantu syarikat-syarikat dari dibiarkan ‘bungkus’, telah menyebabkan peluang pekerjaan mampu kekal wujud selain inisiatif-inisiatif bersasar yang sekaligus membantu perkembangan ekonomi.Hal perkembangan ekonomi kesan pengurusan cekap dan bersasar ini yang disahkan pakar dalam dan luar negara melalui laporan-laporan unjuran yang menjangkakan pertumbuhan positif ekonomi negara dalam tahun 2021 selaras apa yang diumumkan Perdana Menteri dalam amanat satu tahun Perikatan Nasional sebentar tadi.Trend pertumbuhan ini turut disokong kesan dari program-program ‘Re-Skilling’ yang telah dan bakal dilaksana untuk membantu ruang dan bukaan peluang-peluang pekerjaan baharu, selaras agenda dan tekad kerajaan Perikatan Nasional mendepani IR4.0 dengan pelancaran MyDigital baru-baru ini yang akan memperkukuh lagi peluang-peluang ‘start-up’, bukaan peluang pekerjaan aras tinggi, peningkatan dalam proses pendidikan dan pembelajaran, ekonomi desa termasuk IKS sebegitu pelebaran ekonomi gig!Alhamdulillah. Tahniah kerajaan Perikatan Nasional, Terima Kasih #ABAH.Mohd Ashraf Mustaqim Badrul Munir adalah ketua penerangan Armada Bersatu* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Mohon sijil khas jika tidak boleh divaksin atas faktor perubatan, kata menteri

Individu yang tidak boleh menerima vaksin Covid-19 atas faktor perubatan boleh memohon sijil digital khas atau sijil pengecualian vaksinasi di MySejahtera melalui pejabat kesihatan daerah (PKD).Menteri Kesihatan Khairy Jamaluddin berkata mereka yang tidak boleh divaksin atas faktor perubatan seperti alahan kepada vaksin, perlu mendapatkan pengesahan daripada pakar perubatan berdaftar yang merawat mereka.Beliau berkata individu terlibat perlu hadir ke PKD dan mengemukakan borang khas “Slip Penilaian Kesesuaian Menerima Vaksin Covid-19 Bagi Pesakit Dengan Masalah Kesihatan Tertentu” yang disahkan oleh pakar perubatan.“Borang khas itu hendaklah disahkan oleh pakar perubatan di hospital swasta yang merawat individu berkenaan, pakar perubatan atau pegawai perubatan yang merawat (semasa ketiadaan pakar perubatan) di hospital kerajaan yang berpakar atau pakar perubatan keluarga di klinik kerajaan.“Sijil digital melalui MySejahtera itu akan diperoleh dalam tempoh satu minggu jika permohonan lengkap dan mengikuti syarat yang ditetapkan,” katanya pada sesi soal jawab persidangan Dewan Rakyat hari ini.Beliau menjawab soalan Isnaraissah Munirah Majilis (Warisan-Kota Belud) mengenai alternatif untuk individu yang tidak boleh divaksinasi atas faktor kemudaratan kesihatan dan pewujudan dokumentasi yang dikhususkan bagi golongan itu untuk tujuan pergerakan fizikal.Mengulas lanjut, Khairy berkata pakar perubatan juga akan menasihatkan individu berkenaan bagi pengambilan vaksin dari jenis lain yang bersesuaian.“Jika seseorang didapati menghidapi alahan kepada vaksin jenis Pfizer, vaksin jenis lain seperti Sinovac boleh diberikan, manakala jika disahkan tidak boleh mengambil sebarang jenis vaksin Covid-19 atas sebab perubatan, individu itu perlu mematuhi SOP (prosedur operasi standard) dengan lebih ketat secara kendiri,” katanya.Menjawab soalan tambahan Isnaraissah Munirah berhubung tindakan kerajaan terhadap individu antivaksin dan mereka yang bergantung kepada kad vaksinasi, Khairy berkata seperti yang ditetapkan kerajaan terdapat beberapa kelonggaran yang hanya diberikan kepada mereka yang lengkap vaksinasi.Bagi penerima vaksin yang tidak mempunyai peranti digital pula, golongan itu boleh menggunakan kad vaksinasi yang diterima di pusat pemberian vaksin (PPV) sebagai bukti vaksinasi dan sekiranya kad itu hilang perlu dilaporkan di PKD terdekat, kata Khairy.Dalam pada itu, Khairy menegaskan kerajaan tidak menafikan hak setiap individu yang berada di negara ini untuk divaksin termasuk penduduk yang tidak mempunyai dokumentasi lengkap kewarganegaraan atau masalah status imigresen.“Dasar Program Imunisasi Covid-19 Kebangsaan adalah no wrong door policy (semua diterima dan dilayan)… yang penting bukan status imigresen tapi soal kesihatan awam, sebab itu kita utamakan vaksinasi kepada semua yang ada di Malaysia,” katanya menjawab soalan Steven Choong Shiau Yoon (Bebas-Tebrau) mengenai pemberian vaksin kepada individu tanpa dokumentasi lengkap kewarganegaraan dan pendatang tanpa izin.


Jho Low senaraikan Najib antara individu perlu ‘disuap’, kata Leissner

Bekas perdana menteri Najib Razak adalah salah seorang daripada beberapa pegawai kerajaan dari Malaysia dan Abu Dhabi yang disenaraikan ahli perniagaan dalam buruan Low Taek Jho sebagai individu yang perlu “disuap” bagi membolehkannya mengumpul dan membelanjakan berbilion wang dari dana 1MDB, bekas pegawai bank Goldman Sachs Tim Leissner memberitahu mahkamah minggu ini.Leissner yang merupakan saksi utama pendakwaan bagi perbicaraan rasuah 1MDB rakan sekerjanya Roger Ng menjelaskan bagaimana Low atau lebih dikenali sebagai Jho Low melukis beberapa kotak dalam sekeping kertas di mana setiap kotak itu mewakili pegawai dari Malaysia dan UAE yang perlu disogok.Selain Najib, seorang lagi pegawai kanan dalam senarai itu adalah Timbalan Perdana Menteri UAE Sheikh Mansour bin Zayed Al Nahyan di mana beliau disifatkan oleh Low sebagai seorang lelaki “yang tidak akan bangun dari katil jika mendengar jumlah wang yang kurang dari AS$100 juta”.Leissner seterusnya mengatakan Low juga berkata bayaran sogokan kepada pegawai kanan di Malaysia dan UAE “perlu sama dan harus dilihat sama banyak”.“Dalam fikiran saya, ia bermaksud kedua-dua pihak perlu dapat wang sebanyak AS$100 juta,” kata Leissner seperti dilaporkan Bloomberg.Leissner adalah pegawai atasan Ng di Goldman sebelum menjadi saksi pendakwaan terhadap kesnya.Dia memberikan keterangan sebagai saksi kerajaan selepas mengaku bersalah atas pertuduhan pengubahan wang haram dan rasuah, sementara Ng tidak mengaku bersalah bersubahat sama ada dalam jenayah pengubahan wang haram atau melanggar undang-undang anti rasuah.Pertuduhan itu berpunca daripada skandal kewangan terbesar dalam sejarah di mana pihak pendakwaan AS berkata AS$4.5 bilion dari AS$6.5 bilion yang diperolehi daripada jualan bon 1MDB diselewengkan kepada kakitangan kerajaan dan rakan subahat melalui rasuah dan suapan wang.Bercakap mengenai pertemuannya dengan Low pada 2012, Leissner berkata dia dan Ng bersetuju untuk mendiamkan berhubung pembayaran tersebut.“Rasuah perlu dibayar untuk bolehkan ia (penyelewengan) berlaku, namun kami sentiasa simpan perkara ini antara kami berdua,” katanya.Pemeriksaan balas Leissner di kandang saksi ditangguhkan sehingga minggu depan berikutan beberapa bukti baru dikemukakan oleh pendakwaan.


Sorry.


Cabaran dunia berdepan gelombang Omicron

Setiap kali Menteri Kesihatan Khairy Jamaluddin mengadakan sidang media, ataupun Ketua Pengarah Kesihatan Dr Noor Hisham Abdullah memberikan kenyataan, mereka disambut dengan kritikan, kata-kata sinis, dijadikan bahan lawak.Malahan luahan berbentuk caci-maki yang tidak beradab, baik dalam bentuk komen di media sosial, mahupun dalam perbualan biasa dalam kalangan orang ramai.Begitulah juga apa yang berlaku pada dua sidang media beberapa hari lalu, dan minggu sebelumnya iaitu ketika negara sedang bertungkus lumus menghadapi gelombang varian Omicron virus Covid-19.Kenyataan-kenyataan mereka disambut oleh sebahagian rakyat negara ini dengan sikap negatif.Bukannya tidak boleh mengkritik atau menegur menteri dan kementerian.Tetapi tentu mudah untuk melihat perbezaan antara kritikan membina dengan kata-kata untuk menyakitkan hati.Sikap positif atau negatif boleh dilihat daripada komen-komen itu.Begitu juga nada kebencian boleh terserlah dalam kata-kata mereka itu.Ada juga kritikan bermotifkan politik.Kritikan itu bertujuan untuk memaparkan kelemahan parti yang menerajui kerajaan.Lebih-lebih lagi apabila kerajaan yang ada tidak berdiri di atas mandat rakyat melalui pilihan raya.Menteri bukanlah seorang yang sempurna, begitu juga dengan para pegawai kementerian.Tetapi mereka memikul tanggungjawab dan perlu melaksanakannya semampu mungkin.Tentulah terdapat pelbagai pilihan dalam membuat sesuatu keputusan, tetapi akhirnya mereka kena memilih satu yang terbaik setelah menimbang pelbagai faktor.Dengan mempunyai kemahiran, terlatih dan pengalaman untuk melaksanakan tugas, tentu kakitangan kerajaaan dikira paling layak dan sesuai.Bersama maklumat yang mereka memiliki tentu keputusan yang dibuat mengambil kira pelbagai sudut.Sistem politik dan pentadbiran negara ini dikira baik dan berkesan walaupun banyak perkara boleh dibaiki.Sistem perkhidmatan kesihatan negara ini boleh dianggap antara yang baik di dunia.Dalam pada itu, walaupun Umno tidak sepopular seperti dahulu tetapi Khairy adalah antara ahli politik yang masih boleh dianggap berkesan.Sebenarnya sebahagian besar rakyat mempunyai sikap positif dalam usaha melawan Covid-19 dengan mereka memberi kerjasama mematuhi segala arahan terkini baik dalam hal SOP mahupun mengambil vaksin termasuk dos penggalak.Tetapi mereka tidaklah aktif menulis komen berbanding golongan yang memperlekehkan usaha kementerian kesihatan (KKM) itu.Jadinya, penentang-penentang usaha KKM itu kelihatannya lebih vokal dan ia mempengaruhi sebahagian rakyat yang pada asalnya bersedia menerima vaksin termasuk dos penggalak.Maka adalah tidak menghairankan apabila menteri ada menyebut bahawa dalam kalangan orang Melayu, mereka yang mengambil dos penggalak tidak sampai 50%.Apabila disebut Melayu, maka perkara ini sudah dilihat dari sudut kaum.Dalam hal ini, ada tiga stereotaip, tetapi ia boleh jadi ada asas fakta, yang dikaitkan dengan orang Melayu.Pertama, orang Melayu kurang mengambil berat terhadap kesihatan berbanding kaum lain.Kedua, orang Melayu cenderung untuk mempercayai rawatan alternatif berbanding perubatan berasaskan sains.Ini membawa kepada perkara ketiga. Orang Melayu kurang membaca untuk memahami sesuatu perkara dan berfikir secara rasional.Bayangan stereotaip ini pernah diungkapkan dalam buku Revolusi Mental yang ditulis oleh sepasukaan pemikir Melayu dan diterbitkan oleh Umno pada awal tahun 1970-an.Sekarang generasi orang Melayu sudah berganti. Kini terdapat ramai doktor Melayu.Orang Melayu yang belajar, meminati dan mendukung sains juga sudah ramai.Begitu juga, sudah banyak orang Melayu yang lebih berfikiran rasional.Tetapi dari pengalaman saya, dengan melihat media sosial dan mendengar perbualan di tengah-tengah masyarakat, soal kesihatan, menolak cara fikiran saintifik dan rasional adalah amat tebal.Malah tidak kurang pula ada kalangan mereka yang lulusan sains tetapi lebih mempercayai rawatan-rawatan yang tidak ada asas rasional.Apabila membaca hantaran dan komen dalam media sosial, saya boleh tambah lagi dua stereotaip untuk orang Melayu.Pertama, mereka tidak serius dan gemar membuat lawak tentang perkara-perkara serius.Kedua, mereka kurang beradab walaupun kuat beragama dalam hal amal ibadah dan hukum-hakam.Tetapi apa yang berlaku di Malaysia juga sedang dihadapi negara-negara lain, malah lebih teruk lagi.Di Kanada, New Zealand, Belanda dan Jerman, ada sebahagian rakyatnya keluar ke jalan raya berdemonstrasi kerana membantah SOP bagi Covid-19.Mereka enggan divaksin dan menggunakan pelitup muka.Di Barat, sama juga seperti di Malaysia, ada golongan anti-vaksin dan pendokong teori konspirasi.Kalau di negara ini, usaha membendung Covid-19, malah kemunculan virus itu dikaitkan dengan Dajjal dan konspirasi Barat tetapi di sana, rakyatnya marah kerana pihak berkuasa menyekat kebebasan.Bagi mereka kebebasan adalah sesuatu yang suci dan perlu dipertahankan walaupun apa keadaannya sekalipun.Maknanya pihak berkuasa kena mencari jalan untuk menghadapi Covid-19 ini tanpa menjejaskan kebebasan mereka.Para penunjuk perasaan itu adalah umumnya dari golongan sayap kanan dan mereka melihat sebarang usaha menyekat kebebasan ini adalah merupakan agenda golongan kiri untuk menerapkan sistem autoritarian.Pada pihak sayap kiri pula, mereka mengungkit betapa syarikat-syarikat besar mengambil kesempatan untuk mengaut keuntungan ketika manusia sedang sengsara menghadapi wabak.Tetapi sistem dan struktur global yang ada pada hari ini sudah terbina sebegitu rupa yang menyebabkan kaedah mengatasi Covid-19 ini menjadi sedemikian.Dunia moden atau moderniti hari ini berasaskan kepada sains dan teknologi.Maka perubatan juga berasaskan pada sains.Tidak ada bidang lain yang cukup tinggi kedudukannya seperti sains, teknologi dan perubatan.Maknanya, dunia sudah menerima bahawa sains dan teknologi adalah cara mengatasi semua masalah yang dihadapi manusia.Amalannya pula berasaskan kepada sistem politik negara bangsa, politik separa demokrasi dan ekonomi separa kapitalis.Semua wilayah di dunia ditadbir dalam bentuk negara yang mengamalkan pelbagai jenis sistem, bercampur antara demokrasi dan autokrasi.Dalam ekonomi pula, ia diurus dalam sistem bercampur antara kapitalis dan sosialis.Jadi apabila muncul Covid-19, sesebuah negara akan bertindak melalui pihak berkuasanya dalam bidang kesihatan.Mereka ini membuat rangkaian dengan pihak berkuasa negara-negara lain yang akhirnya diselaraskan oleh Pertubuhan Kesihataan Sedunia (WHO).Sistem kesihatan ini berkaitan dengan bidang sains, teknologi dan ekonomi yang melibatkan syarikat-syarikat komersial.Merekalah yang kemudian menghasilkan vaksin, ubat dan peralatan dengan berkesan.Sistem ini bukanlah sempurna dan serba adil.Banyak perkara boleh dibaiki lagi supaya lebih adil dan tidak eksploitatif.Umpamanya perpindahan besar-besaran dana awam kepada syarikat gergasi farmasi bagi mendapatkan vaksin dan ubat dengan cepat adalah tidak patut dan tidak adil.Syarikat perniagaan, mereka berhak mengaut keuntungan tetapi ia wajar dikawal oleh negara dan badan dunia.Umpamanya paten ubatan wajar dikawal supaya negara-negara tidak perlu membeli dengan harga tinggi.Daripada pandemik ini, banyak pelajaran yang perlu diambil oleh dunia.Untuk kesejahteraan manusia sejagat, suatu reformasi global dalam memperbaiki sistem kesihatan sedunia juga perlu dilakukan.Namun perubatan yang berasaskan sains, teknologi dan polisi awam bukan saja perlu diteruskan tetapi wajar ditingkatkan.Varian Omicron ini bukanlah yang terakhir, begitu juga dengan Covid-19 walaupun pandemik ini akan beralih kepada endemik.


Najib arah Zahid lanjut kontrak UKSB sebagai pengendali tunggal sistem VLN, kata saksi

Mahkamah Tinggi hari ini diberitahu bahawa Ahmad Zahid Hamidi mengikut arahan bekas Perdana Menteri Najib Razak supaya melanjutkan kontrak syarikat Ultra Kirana Sdn Bhd (UKSB) sebagai pengendali tunggal sistem Visa Luar Negara (VLN) ke Malaysia di China.Bekas timbalan ketua setiausaha (dasar dan kawalan) kementerian dalam negeri (KDN) Suriani Ahmad berkata ia berdasarkan catatan minit oleh Najib pada surat bertarikh 23 Mei 2013 yang dihantar kepada Zahid yang menyatakan “projek ini perlu diteruskan”.Semasa disoal peguam Hamidi Mohd Noh yang mewakili bekas timbalan perdana menteri itu mengenai siapa yang memberi arahan itu berdasarkan catatan minit tersebut, Suriani berkata: “Arahan perdana menteri.”Ketika dirujuk kepada minit lain bertarikh 20 Jan 2014 pada surat berkenaan oleh peguam itu,  Suriani berkata: “Minit itu menyatakan ‘YB Datuk Sri Zahid, Sila Bantu Dalam Hal ini. Kontrak ini perlu diteruskan’”Hamidi: Ia ayat perdana menteri kepada timbalan perdana menteri?Suriani: BetulSuriani turut bersetuju dengan Hamidi bahawa beliau juga akan melaksanakan arahan sekiranya diarah oleh ketuanya, Alwi Ibrahim yang merupakan ketua setiausaha KDN ketika itu.Sebelum ini, saksi pendakwaan kedua Azman Azra Abdul Rahman @ Md Salleh iaitu bekas ketua penolong setiausaha di Bahagian Hal Ehwal Imigresen KDN memberitahu mahkamah bahawa UKSB ada menghantar beberapa surat kepada Najib bagi memohon pertimbangannya untuk mengekalkan syarikat tersebut sebagai pengendali tunggal pengurusan visa ke Malaysia di China.Ketika ditanya timbalan pendakwa raya (TPR) Gan Peng Kun semasa pemeriksaan semula mengenai catatan minit yang diterima KDN daripada Zahid berhubung tempoh lanjutan kontrak VLN, saksi pendakwaan keempat itu menjelaskan ia dibuat dalam keadaan tergesa-gesa.“Pendirian kementerian adalah sekiranya bersetuju untuk buat lanjutan itu, ia dibuat dalam keadaan tergesa-gesa kerana kontrak masih berjalan dan ada banyak masa lagi sebelum ia tamat. Sebab itu saya rasa perlu ada masa dan ruang untuk buat penilaian terlebih dahulu.“Kontrak belum tamat lagi. Ada tiga tahun. Satu jangka masa yang panjang. Sepatutnya tiga tahun lagi diberi masa membuat penilaian (pelanjutan kontrak). Itu pendirian kementerian,” katanya.Sementara itu, saksi pendakwaan kelima, bekas penolong setiausaha, Bahagian kabinet, Perlembagaan dan Perhubungan Antara Kerajaan, Jabatan Perdana Menteri, Sheeba Kunhmon, 48, berkata Zahid menerima gaji serta elaun berjumlah RM44,383.15 setiap bulan bermula dari 2015 hingga 2018 ketika menjawat jawatan sebagai timbalan perdana menteri.“Semasa memegang jawatan itu pada 2015 hingga 2018, Zahid menerima RM18,168.15 sebulan manakala elaun RM26,215.“Sebagai menteri persekutuan (menteri di Jabatan Perdana Menteri, menteri pertahanan dan menteri dalam negeri) antara 2008 dan 2015 adalah RM14,907.20 manakala elaun yang diperoleh sebanyak RM24,320,” katanya ketika membacakan penyataan saksinya semasa pemeriksaan utama oleh TPR Zander Lim Wai Keong.Ketika disoal Lim mengenai sumber gaji yang diterima oleh Zahid, Sheeba menjawab: “Dari kerajaan Malaysia.”Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian dalam negeri.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, €15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.Perbicaraan di hadapan hakim Mohd Yazid Mustafa bersambung 20 Disember depan.


Mahathir umum bukan lagi pengerusi Gerakan Tanah Air

Bekas perdana menteri Dr Mahathir Mohamad berkata beliau bukan lagi pengerusi Gerakan Tanah Air (GTA) dan menyifatkan gabungan politik itu sudah tidak berfungsi.
Beliau berkata GTA tidak bergerak seperti dihasratkan dan sehingga kini pendaftarannya tidak mendapat kelulusan Jabatan Pendaftaran Pertubuhan Malaysia (RoS).
"Yang itu (jawatan pengerusi GTA) lama punya. Takda apa dah. Pasal GTA tak jadi, tak dapat tolong kita. Pasal dia parti, kita dapati sebagai parti tak boleh menang. Kita dah lawan dalam Pilihan Raya Umum ke-15 (PRU15), GTA dan Pejuang (Parti Pejuang Tanah Air) kalah 125 kerusi.
"Jadi nampak sebagai parti kita tak boleh menang, kalau kita nak menang dan nak perjuang nasib orang Melayu kita kena dapat sokongan orang Melayu," katanya kepada pemberita ketika ditemui pada Majlis Jamuan Aidilfitri anjuran Pertubuhan Prihatin Kubang Pasu di Alor Setar malam tadi.
Beliau diminta menjelaskan kedudukannya sebagai Pengerusi GTA yang sebelum ini merupakan pakatan empat parti politik iaitu Pejuang, Parti Bumiputera Perkasa Malaysia (Putra), Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) serta gabungan badan bukan kerajaan yang membentuk Gagasan Bangsa (GB).
Pada 14 Januari lepas, Pejuang mengumumkan menarik diri daripada GTA menyebabkan Mahathir bertindak keluar parti yang diasaskannya itu bersama 12 lagi individu pada 10 Februari lalu dan beliau kemudiannya dilaporkan menyertai Putra.
Sementara itu, Presiden Parti Pejuang Tanah Air (Pejuang) Mukhriz Mahathir memaklumkan parti berkenaan belum membuat keputusan sama ada bertanding atau sebaliknya pada Pilihan Raya Negeri (PRN) di enam negeri akan datang.
Bercakap kepada pemberita pada majlis sama, beliau berkata perkara berkenaan masih dibincangkan bersama pimpinan Pejuang dan parti itu akan mengumumkan mengenai penyertaannya pada PRN selepas keputusan dicapai.
Ditanya sama ada Pejuang akan mengadakan perbincangan dengan mana-mana pihak untuk bekerjasama dalam menghadapi PRN nanti, Mukhriz berkata pihaknya masih terbuka untuk melakukan perkara itu.


Pengikut setia Anwar gesa PH jangan tolak kerjasama dengan Umno

Penyokong setia Presiden PKR Anwar Ibrahim menggesa Pakatan Harapan (PH) agar terbuka untuk bekerjasama dengan sesiapa sahaja termasuk Umno, mengatakan ia akan menguntungkan gabungan itu pada pilihan raya umum akan datang.“PH tidak seharusnya bersikap ‘kunci mati’ pintu kerjasama terhadap mana-mana pihak kerana situasi politik semasa sentiasa berubah-ubah.“Sekiranya agenda reformasi yang menjadi dukungan PH boleh diterima oleh pihak lain, tidak mustahil satu kerjasama politik boleh dijalinkan,” kata Naib Ketua Pemuda PKR Syed Badli Shah Syed Osman, antara yang lantang mendesak jawatan perdana menteri diserahkan kepada Anwar semasa PH menjadi kerajaan.Kenyataan ini dikeluarkan ketika audio suara dikatakan mirip Presiden Umno Ahmad Zahid Hamidi memberitahu rakan partinya agar menyokong Anwar tersebar.“Dia dua kali masuk penjara. Katakanlah dari segi tindakannya bersih, hubungannya dengan Allah Ta’ala kita tak tahu, saya tidak pernah tengok,” kata suara lelaki mirip Zahid dalam rakaman itu.Seorang pembantu Zahid memberitahu MalaysiaNow mengetahui mengenai kewujudan rakaman audio itu namun tidak boleh memberikan pengesahan tentang kesahihannya.Zahid dan bekas perdana menteri, Najib Razak merupakan sebahagian daripada pasukan Anwar ketika mereka bersama-sama berjuang dalam Umno pada 1990-an, kedua-duanya berusaha keras menarik Umno untuk bekerjasama dengan presiden PKR itu.Pada Oktober MalaysiaNow mendedahkan isi kandungan surat kedua-dua pemimpin itu kepada Istana yang menyatakan sokongan mereka kepada Anwar untuk menggulingkan Perdana Menteri Muhyiddin Yassin.Zahid dan Najib adalah antara sekumpulan pemimpin Umno yang mendakwa partinya diketepikan oleh Muhyiddin daripada jawatan kanan kerajaan.


Perbicaraan kes rasuah RM6.35 juta bekas SU politik Mat Sabu pada 15 Mac

Perbicaraan kes bekas setiausaha politik kepada bekas menteri pertahanan, Mohamad Sabu yang menghadapi lima pertuduhan menerima dan meminta suapan berjumlah RM6.35 juta daripada sebuah syarikat kontraktor bagi membantu mendapatkan projek di kementerian itu, akan bermula pada 15 Mac ini.Timbalan Pendakwa Raya Suruhanjaya Pencegahan Rasuah Malaysia (SPRM) Mahadi Abdul Jumaat berkata mahkamah menetapkan 15 sehingga 17 Mac untuk perbicaraan kes dihadapi Mohd Azhar Che Mat Dali, selain menetapkan 12 Mac untuk sebutan kes itu.“Pihak pendakwaan juga memaklumkan kepada mahkamah bahawa seramai 37 saksi pendakwaan akan dipanggil untuk memberi keterangan dalam perbicaraan kes,” katanya kepada pemberita selepas prosiding sebutan kes di hadapan Hakim Mahkamah Sesyen Rozina Ayob, hari ini.Sementara itu, peguam Ariff Azami Hussein, yang mewakili Azhar berkata pihak pendakwaan menyerahkan dokumen berkaitan perbicaraan kepada pembelaan mengikut Seksyen 51A Kanun Tatacara Jenayah.Bagi satu pertuduhan meminta suapan, Azhar, 50, didakwa meminta RM5 juta daripada Pengarah Urusan Syarikat FEHM Entity Sdn Bhd Elias Jemadi Tajudin, sebagai upah membantu syarikat itu untuk dipilih menjadi Rakan Strategik dan Kontraktor Senggaraan Bagi Peralatan Perisikan Kementerian Pertahanan.Dia dituduh melakukan perbuatan itu di sebuah hotel di Jalan Ampang, Kampung Baru, di Kuala Lumpur pada 22 Julai 2019.Bagi empat pertuduhan menerima, Azhar didakwa menerima suapan berjumlah RM1.35 juta daripada Elias melalui Pengarah Syarikat Ikaira Resources Zainudin Abdul Majid dan Pengarah Syarikat Aqsa Solutions Sdn Bhd Ahmad Hisham Mohd Tajuddin bagi tujuan sama.Lelaki itu dituduh melakukan kesalahan tersebut di beberapa lokasi di sekitar Kuala Lumpur dan Putrajaya, antaranya di parkir kediaman rasmi menteri pertahanan di Kuala Lumpur, antara September 2019 dan Februari 2020.Semua pertuduhan dikemukakan di bawah Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.


100% populasi dewasa Malaysia dijangka lengkap vaksin pada Oktober, kata PM

100% populasi dewasa di Malaysia dijangka melengkapkan dos vaksin Covid-19, pada Oktober ini berikutan sasaran pencapaian program vaksinasi negara dipercepatkan, kata Perdana Menteri Muhyiddin Yassin.Katanya tindakan mempercepatkan program vaksinasi itu termasuk meningkatkan kapasiti untuk mencapai kadar suntikan 500,000 dos sehari, adalah berikutan penemuan varian baru Covid-19 yang lebih ganas dan kes positif yang meningkat dengan mendadak.“Vaksinasi adalah kunci utama kejayaan melawan Covid-19. Jadual asalnya, 80% penduduk Malaysia akan menerima dos lengkap vaksin menjelang suku pertama 2022.“Sasaran kemudiannya dipercepatkan ke Disember 2021. Kini, sasaran program vaksinasi dipercepatkan lagi,” katanya dalam kenyataan yang dimuat naik menerusi laman sosial Facebook hari ini.Katanya, kerajaan juga menyasarkan 100% populasi dewasa di Selangor dan Kuala Lumpur akan menerima sekurang-kurangnya satu dos vaksin pada 1 Ogos di bawah Operasi Lonjakan Kapasiti, manakala di Sarawak perkara itu akan dicapai, pada akhir Ogos.“Hampir semua negeri akan mencatatkan kadar vaksinasi melebihi 50% pada akhir Ogos. Semua negeri akan mencatatkan kadar vaksinasi melebihi 70% pada September,” katanya.Muhyiddin berkata kerajaan setakat ini menempah lebih 76.1 juta dos vaksin melibatkan 70 peratus Pfizer dan selebihnya termasuk Sinovac, AstraZeneca dan CanSino.Beliau berkata, setakat ini, Malaysia menerima sebanyak 20 juta dos daripada jumlah keseluruhan vaksin yang ditempah itu.“Dijangkakan kita akan menerima jumlah keseluruhan 30 juta dos pada akhir bulan ini, 40 juta dos pada bulan Ogos, 53 juta dos pada September dan 58 juta dos pada Oktober. Baki selebihnya akan diterima antara November depan hingga Januari 2022,” katanya.


Lebih 20 pemimpin Bersatu dipanggil polis selepas beri sokongan kepada Muhyiddin

Lebih 20 pemimpin Bersatu dipanggil polis berhubung himpunan menyokong presiden parti itu Muhyiddin Yassin di hadapan ibu pejabat Suruhanjaya Pencegahan Rasuah Malaysia (SPRM) baru-baru ini.
MalaysiaNow difahamkan beberapa pemimpin utama parti sudah pun dipanggil untuk mengambil keterangan oleh pihak berkuasa kuasa di Ibu Pejabat Polis (IPD) Putrajaya bermula hari ini.
Mereka termasuk Timbalan Presiden Ahmad Faizal Azumu, Naib Presiden Radzi Jidin, Setiausaha Agung Hamzah Zainuddin dan bekas ketua penerangan Wan Saiful Wan Jan.
"Datuk Li (Razali) antara pemimpin yang sudah selesai diambil keterangan hari ini," kata sumber kepada MalaysiaNow, merujuk kepada Ketua Penerangan Bersatu Razali Idris.
Pada 13 Mac, seorang pembantu Perdana Menteri Anwar Ibrahim membuat laporan polis terhadap Muhyiddin, berhubung kenyataan mengenai perancangan pendakwaan terhadapnya serta campur tangan pihak atasan menggunakan agensi penguat kuasa bagi mencapai tujuan politik.
Menurut Muhammad Kamil Abdul Munim yang merupakan setiausaha politik kepada menteri kewangan itu, kenyataan Muhyiddin bersifat fitnah dan boleh menimbulkan persepsi negatif terhadap kepimpinan Anwar.
Kumpulan hak asasi manusia Lawyers for Liberty (LFL) hari ini mengkritik laporan polis yang dibuat terhadap Muhyiddin berhubung kenyataan berunsur fitnah terhadap perdana menteri, menyifatkannya menyalahi undang-undang dan tidak berperlembagaan untuk pemimpin kerajaan menggunakan pihak berkuasa bagi mempertahankan reputasi mereka.
Pengarah LFL Zaid Malek berkata pemimpin kerajaan yang merasakan mereka difitnah boleh memfailkan saman kepada mahkamah sivil untuk membersihkan nama mereka.
“Dalam demokrasi kita, perdana menteri tidak mempunyai status istimewa di bawah undang-undang berbeza dengan rakyat biasa,” tambahnya.
Terdahulu, Muhyiddin mengecam pertuduhan terpilih yang dikenakan terhadapnya menyifatkan ia sebagai satu penganiayaan oleh musuh politik yang rakus, menamakan Presiden Umno Ahmad Zahid Hamidi sebagai dalang utama pendakwaannya.
Muhyiddin didakwa atas enam pertuduhan berkaitan salah guna kuasa dan pengubahan wang haram di Mahkamah Sesyen Kuala Lumpur, dengan pertuduhan ketujuh dibacakan di Mahkamah Shah Alam, semalam.
Kes akan dibicarakan pada 26 Mei depan.


CEO Selangor FC nafi terima bantuan kewangan daripada pasukan lain

Di bawah kepimpinan Raja Muda Selangor Tengku Amir Shah Sultan Sharafuddin Idris Shah, Selangor FC tidak pernah dibantu dari sudut kewangan daripada mana-mana pasukan.Ketua Pegawai Eksekutif Selangor FC Johan Kamal Hamidon berkata sejak berada di bawah Tengku Amir pada Julai 2018, dana pasukan itu hanya diterima daripada hasil aktiviti pengkomersialan dan tajaan.“Memandangkan ramai yang bertanya, saya ingin jelaskan bahawa di bawah kepimpinan RMS sejak Julai 2018, Selangor tidak pernah menerima sebarang bantuan kewangan dari pasukan lain.“Dana kelab hanyalah daripada penaja rasmi dan aktiviti pengkomersialan sahaja,” kata Johan menerusi ciapan Twitternya.Ciapan itu dipercayai sebagai reaksi kepada kenyataan pemilik Johor Darul Ta’zim (JDT) Tunku Ismail Sultan Ibrahim baru-baru ini bahawa baginda pernah menyalurkan bantuan kepada lima pasukan Liga Malaysia (Liga-M) antaranya Selangor sebanyak dua kali.Selain Selangor, Tunku Ismail berkata beliau turut membantu Kelantan sebanyak dua kali sementara Penang FC, Melaka dan terbaru Perak FC sebanyak sekali.


Pekerja pembersihan warga Malaysia diradikalkan IS dihantar pulang, isteri diberikan kaunseling

Singapura mengatakan sudah menghantar pulang rakyat Malaysia yang merancang untuk menyertai kumpulan pengganas IS di Syria, selepas ditahan mengikut Akta Keselamatan Dalam Negeri pada Julai tahun lepas.Pendedahan Jabatan Keselamatan Dalam Negeri (ISD) Singapura itu dilakukan dua minggu selepas pihak berkuasa mengumumkan menahan seorang remaja yang merancang untuk membunuh umat Islam di dua masjid di negara itu, seperti yang berlaku dalam pembunuhan Christchurch dua tahun lalu.ISD berkata hari ini Mohd Firdaus Kamal Intdzam, 33, merancang untuk ke Syria dengan isterinya, Ruqayyah Ramli, 34, suri rumah yang bekerja sambilan sebagai guru agama.Walaupun penyiasatan tidak dapat menemui bukti dia merancang untuk melakukan sebarang serangan domestik, ISD mendapati Firdaus menganggap ketua IS Abu Bakr al-Baghdadi, yang dipercayai meletupkan dirinya pada 2019 sebagai “pemimpin Islam sebenar”.“Dia secara aktif memuat naik bahan-bahan yang menyokong Isis dan jihad bersenjata ke akaun-akaun media sosialnya. Ketaksuban Firdaus terhadap Isis begitu tinggi sehinggakan dia menggantung bendera kumpulan itu di rumahnya pada Mac tahun lalu sebagai tanda taat setianya kepada kumpulan tersebut,” kata ISD merujuk kepada kumpulan pengganas IS.Katanya Firdaus juga “sanggup mati di medan pertempuran untuk mendapat ganjaran syahid”.“Dia bersedia melancarkan serangan ke atas negara-negara yang dianggapnya menzalimi Muslim, atau yang dianggapnya sebagai munafik kerana menyokong negara-negara Barat”.Pihak berkuasa Singapura berkata, mereka bekerja secara rapat dengan Polis Cawangan Khas Malaysia ketika menyiasat Firdaus. Dia dihantar pulang ke Malaysia pada Ogos 2020.ISD berkata, isteri Firdaus, Ruqayyah dipengaruhi suaminya, dan dikenakan  Arahan Sekatan (RO) selama dua tahun di bawah ISA.“Meskipun pada awalnya mempunyai keraguan, Ruqayyah kemudian semakin terpengaruh dengan ideologi Isis yang menyifatkan keganasan terhadap apa yang disifatkan oleh kumpulan itu sebagai penindasan ke atas Islam, termasuk dari bukan Islam atau Syah adalah sesuatu yang wajar.“Ruqayyah juga menyokong hasrat Firdaus untuk menganggotai Isis dan berjuang di Syria. Dia sanggup menemani suaminya dan membawa kedua-dua anak mereka sekali,” kata kenyataan dikeluarkan ISD.ISD berkata, pihak berkuasa menarik kembali pengiktirafan terhadap Ruqayyah sebagai guru agama dan diberikan khidmat kaunseling “untuk menjauhkannya daripada fahaman radikal”.


Israel mengaku tenteranya mungkin tembak wartawan Al Jazeera

Siasatan Israel berhubung pembunuhan wartawan Al Jazeera Shireen Abu Akleh menyumpulkan bahawa kemungkinan beliau ditembak mati oleh seorang tentera Israel secara tidak sengaja dan bukannya disasarkan, kata pihak tentera semalam.
Abu Akleh yang merupakan warga Palestin ditembak pada 11 Mei lalu ketika beliau membuat liputan mengenai operasi Israel di bandar Jenin dan Tebing Barat.
Tentera Israel berkata pasukannya sedang mengadakan operasi di Jenin dan sedang berbalas tembakan di mana Abu Akleh berada 200m dari kawasan tersebut.
Abu Akleh terkenal kerana melaporkan berita dari wilayah itu sejak dua dekad lalu.
Kematiannya mencetuskan kemarahan di peringkat global lebih-lebih lagi selepas polis memukul pengiring kerandanya sewaktu proses pengebumian.
“Semua bukti, fakta dan siasatan yang telah dijalankan membuktikan bahawa Israel adalah pelaku dan ia telah membunuh Shireen dan harus bertanggungjawab atas jenayah yang dilakukannya,” kata Nabil Abu Rudeineh, jurucakap Presiden Palestin Mahmoud Abbas.
Keluarga Abu Akleh berkata mereka "sangat terluka, kesal dan kecewa" dengan kenyataan Israel yang dikatakan "cuba mengaburi kebenaran dan mengelak daripada bertanggungjawab dalam pembunuhan Shireen Abu Akleh".
Siasatan Israel, termasuk temu bual dengan tentera negara itu, analisis tempat kejadian serta rakaman audio dan video, mendapati ia "tidak dapat menentukan secara pasti punca tembakan" yang membunuh Abu Akleh.
Israel juga berulang kali menafikan pihaknya sengaja menyasarkan Abu Akleh, mengatakan siasatan menunjukkan bahawa tentera telah bertindak mengikut peraturan.
"Kami boleh katakan secara pasti 100% bahawa tiada pegawai IDF yang sengaja mengarahkan tembakan ke atas wartawan atau orang yang tidak terlibat di lapangan," kata seorang pegawai kanan tentera yang memberi taklimat kepada wartawan mengenai penemuan siasatan.
Walid al-Omari, ketua biro tempatan Al Jazeera, memberitahu Reuters bahawa kesimpulan Israel mengenai insiden itu adalah percubaannya untuk mengelakkan siasatan jenayah secara bebas.
“Jelas sekali mereka cuba mengekalkan kekaburan dan penipuan di satu pihak, pada masa yang sama membersihkan diri mereka daripada salah laku dengan mendakwa berlaku kejadian berbalas tembakan,” katanya.
"Ini semua pembohongan, kerana semua saksi dan video rakaman menafikan dakwaan mereka."


Pemasangan kanvas berjaya elak berlaku runtuhan susulan

Langkah segera yang diambil oleh Jabatan Kerja Raya (JKR) dengan memasang kanvas di lokasi tanah runtuh di Akademi Pencegahan Rasuah Malaysia (MACA) dan Institut Integriti Malaysia (IIM) di Persiaran Tuanku Syed Sirajuddin, di Kuala Lumpur semalam berjaya mengelakkan kejadian tanah runtuh lebih serius.
Ketua Polis Daerah Sentul ACP Beh Eng Lai berkata ia berikutan berlaku hujan lebat di kawasan berkenaan petang semalam, yang berisiko menyebabkan berlaku runtuhan susulan sekiranya tindakan pantas itu tidak diambil.
"Mujurlah selepas Jabatan Kerja Raya memasang kanvas semalam, walaupun tak sepenuhnya (meliputi kawasan runtuhan) kita dapati tiada sebarang pergerakan tanah atau hakisan lagi. Tiada sebarang runtuhan yang berlaku.
"…dan pagi ini kerja pemasangan kanvas akan disiapkan sebelum kerja pemasangan cerucuk besi dilakukan esok," katanya kepada pemberita di lokasi hari ini.
Sementara itu, beliau berkata pelan jalan alternatif untuk masuk ke kawasan MACA yang diusulkan sebelum ini akan ditambah baik setelah mengambil kira faktor-faktor tertentu.
"Mungkin ada sedikit alternatif terhadap jalan akses ke MACA yang saya nyatakan semalam. Mengikut perancangan asal, ia akan dibuat di sekitar gelanggang tenis berhampiran IIM, namun Ketua Pengarah JKR (Ahmad Redza Ghulam Rasool) maklumkan ia akan diubah sedikit untuk mengelakkan lebih banyak kerosakan di sana.
"Jalan alternatif ini untuk membolehkan kenderaan milik MACA dikeluarkan bagi kegunaan harian. Ia akan mula dibina setelah kerja pemasangan cerucuk besi siap sepenuhnya," katanya.
Beh turut mengulangi kenyataan bahawa kedua-dua bangunan (MACA dan IIM) tersebut setakat ini selamat untuk digunakan.


Peraturan dikenakan IOC 'tidak boleh diterima', kata ketua Olimpik Rusia

Ketua Jawatankuasa Olimpik Rusia pada Selasa mengecam kriteria “tidak boleh diterima” yang diumumkan oleh Jawatankuasa Olimpik Antarabangsa (IOC) bagi membolehkan atlet republik itu dan Belarus mengambil bahagian dalam pertandingan antarabangsa.
Atlet dari Rusia dan sekutu Moscow, Belarus dilarang daripada bertanding berikutan pencerobohan Kremlin ke atas Ukraine tahun lepas.
Namun, peraturan yang diumumkan di ibu pejabat IOC Lausanne bertujuan untuk membenarkan semula atlet dari Rusia dan Belarus menyertai acara sukan dunia secara beransur-ansur.
Presiden Jawatankuasa Olimpik Rusia, Stanislav Pozdnyakov berkata beliau menentang sebarang peraturan dikenakan terhadap atlet Rusia dan Belarus yang perlu bertanding atas tiket berkecuali tanpa dibenarkan menggunakan bendera atau lagu kebangsaan.
Beliau juga mengecam prosedur anti-doping tambahan untuk atlet Rusia – satu langkah yang dikaitkan dengan skandal doping sebelum ini.
"Parameter seperti yang diumumkan sama sekali tidak boleh diterima. Ini adalah diskriminasi atas dasar kewarganegaraan, seperti yang dinyatakan berulang kali oleh pakar hak asasi manusia antarabangsa," kata Pozdnyakov dalam sidang media secara rakaman menerusi klip video yang disiarkan di akaun Telegramnya.
“Status berkecuali atau neutral adalah pencabulan hak asasi manusia... Kami percaya syarat yang dicadangkan adalah tidak berasas, tidak mempunyai asas perundangan dan berlebihan.
"Kami secara mutlak tidak bersetuju dengan menjalankan prosedur anti-doping tambahan berkenaan dengan atlet Rusia."
Keputusan IOC, katanya, merupakan "pengakuan kesilapan mereka" apabila larangan ke atas atlet Rusia dan Belarus diperkenalkan beberapa hari selepas tentera Rusia memasuki Ukraine.
IOC, kini berminat untuk membenarkan atlet Rusia dan Belarus kembali menyertai semua sukan, menetapkan laluan untuk pesaing ini memperoleh slot Olimpik melalui kelayakan Asia.
Ukraine menerajui kempen untuk memboikot Sukan Olimpik Paris sekiranya atlet dua negara itu bertanding, walaupun atas tiket berkecuali.


Mahkamah putuskan koroner ada kuasa dengar prosiding komital terhadap Tommy Thomas

Mahkamah Rayuan hari ini memutuskan bahawa koroner yang mendengar inkues kematian anggota bomba Muhammad Adib Mohd Kassim mempunyai bidang kuasa untuk mengeluarkan kebenaran untuk memulakan prosiding komital terhadap bekas peguam negara Tommy Thomas.Dalam keputusan sebulat suara, panel tiga hakim yang diketuai Suraya Othman berkata koroner mempunyai bidang kuasa dan kuasa untuk mendengar, menghukum bagi apa-apa jenis penghinaan, walaupun di hadapan mahkamah atau di luar mahkamah.Beliau berkata mahkamah juga mendapati tiada merit dalam hujah peguam S Ambiga, yang mewakili Thomas, bahawa kuasa majistret untuk menghukum adalah terhad kepada penghinaan di hadapan mahkamah semata-mata kerana perkataan yang digunakan dalam peruntukan.“Dalam Perenggan 26 Jadual Ketiga Akta Mahkamah Rendah 1948, perkataan ‘kuasa untuk mengambil tahu mana-mana penghinaan mahkamah’ digunakan untuk menggariskan hukuman bagi perkara-perkara penghinaan di Mahkamah Sesyen dan Mahkamah Majistret.“Ambiga berhujah bahawa perkataan itu bermakna Mahkamah Majistret hanya mempunyai kuasa untuk menangani penghinaan mahkamah di hadapan mahkamah dan bukan di luar mahkamah. Kes yang dipetik oleh Ambiga tidak terpakai di Malaysia di bawah Seksyen 3 (1) Akta Undang-undang Sivil 1956.“Oleh itu, kami mendapati tiada merit dalam rayuan ini, justeru, kami menolak rayuan Jabatan Peguam Negara (AGC) berhubung sama ada Mahkamah Koroner mempunyai bidang kuasa untuk mendengar dan memutuskan prosiding komital,” kata hakim itu yang bersidang bersama hakim Abu Bakar Jais dan Hashim Hamzah.Keputusan yang disampaikan dalam prosiding secara maya hari ini disertai Ambiga dan Zainur Zakaria yang mewakili Thomas manakala peguam Mohamed Haniff Khatri Abdulla bertindak bagi pihak bapa Adib, Mohd Kassim Abdul Hamid.Selepas keputusan itu disampaikan, Zainur berkata mereka telah diarahkan supaya merayu ke Mahkamah Persekutuan dan kemudian memohon Mahkamah Rayuan menangguhkan prosiding rayuan lain oleh Mohd Kassim, sementara menunggu rayuan di Mahkamah Persekutuan selesai.Mohamed Haniff Khatri berkata mereka akan mengemukakan bantahan di Mahkamah Persekutuan, mengenai sama ada Thomas boleh merayu ke mahkamah tertinggi itu.Beliau berkata ini kerana rayuan Thomas sebenarnya bertentangan dengan keputusan Mahkamah Koroner, yang berada di peringkat bawah Mahkamah Tinggi. Hakim Suraya membenarkan permohonan menangguhkan rayuan Kassim dan menambah bahawa ini kerana rayuan ke Mahkamah Persekutuan melibatkan perkara penting dalam bidang kuasa mahkamah rendah untuk mendengar prosiding penghinaan.Dua lagi rayuan dikemukakan Kassim termasuk rayuan terhadap keputusan Mahkamah Tinggi yang mengenepikan keputusan koroner yang memberinya kebenaran untuk memulakan prosiding komital terhadap Thomas.Dalam permohonannya, Mohd Kassim mendakwa Thomas telah menghina mahkamah melalui afidavit yang difailkan oleh AGC pada 3 April 2019, berhubung punca kematian anaknya.Adib, yang ketika meninggal dunia berusia 24 tahun, merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, cedera parah dalam rusuhan di Kuil Sri Maha Mariamman, USJ 25, pada 27 November 2018.Adib meninggal dunia pada 17 Disember 2018 selepas 21 hari menerima rawatan di Institut Jantung Negara (IJN).Pada 27 September 2019, Mahkamah Koroner memutuskan bahawa kematian Adib adalah akibat perbuatan jenayah oleh lebih daripada dua individu.


Pinjaman jangka panjang pembeli rumah B40 timbulkan kebimbangan

Kebimbangan mula disuarakan mengenai kemampuan golongan B40 untuk membiayai pinjaman jangka panjang pembelian rumah bagi mengatasi lambakan hartanah dalam negara yang tidak terjual dalam negara seperti diumumkan Bank Negara.Perumahan dengan harga berpatutan sudah lama menjadi masalah terutama bagi mereka yang berada di Lembah Klang sehingga mendorong Menteri Perumahan dan Kerajaan Tempatan Zuraida Kamaruddin menggesa pemaju perumahan untuk menumpukan perhatian kepada projek yang berharga di bawah RM500,000.Bagaimanapun, dengan harga RM500,000, ia masih dianggap sukar untuk dimiliki ramai tambahan pula semakin ramai yang terkesan dengan pandemik Covid-19 lebih-lebih lagi dalam sektor perniagaan dan ekonomi.Ketua Pegawai Eksekutif Hi Home Radzi Tajuddin berkata pembeli rumah dari golongan B40 tidak seharusnya dibebani hutang jangka panjang.“Sebilangan besar mereka tidak celik hal-hal kewangan,” katanya kepada MalaysiaNow.“Bayaran balik bulanan mungkin murah, tetapi melanjutkan tempoh pinjaman bermaksud membayar lebih banyak faedah.”Beliau memetik inisiatif Better Malaysia Foundation yang mendesak kerajaan untuk melaksanakan inisiatif strategik bagi bank dan institusi kewangan untuk menyediakan pembiayaan 100% untuk pembeli rumah B40 dengan pinjaman jangka panjang dua generasi antara 40 dan 60 tahun.Bagaimanapun, Radzi mencadangkan agar kerajaan meneruskan tempoh hutang dalam jangka masa 30 hingga 35 tahun walaupun beliau memuji cadangan yayasan itu agar unit-unit hartanah dibahagi kepada dua bahagian yang terpisah.“Keluarga B40 yang tinggal di unit itu boleh menyewakan satu atau dua bilik kepada penyewa,” katanya.“Ini dapat menghasilkan pendapatan tambahan untuk keluarga, dan mereka boleh menggunakannya untuk membayar komitmen bulanan.”Beliau turut mendesak kerajaan untuk memungut cukai kekosongan daripada pemaju bagi unit-unit rumah yang tidak terjual setelah jangka waktu tertentu.Katanya dengan cara itu, tekanan dapat diberikan kepada pemaju supaya mereka menurunkan harga hartanah.Ketua Pegawai Eksekutif Pusat Pendidikan Pasaran Carmelo Ferlito berkata pembiayaan 100% yang disokong kerajaan bagi pembeli rumah B40 melalui pinjaman perumahan dua generasi boleh menyebabkan mereka menghadapi lebih banyak tekanan kewangan.“Dari perspektif pembuat dasar, saya bimbang dengan pinjaman jangka panjang, kerana ia memiliki risiko besar dari segi kestabilan kewangan, dan boleh menyebabkan krisis besar,” katanya.Carmelo yang juga merupakan felo kanan badan pemikir Institut for Democracy and Economic Affairs berkata dasar-dasar kewangan yang menyasarkan pembeli rumah yang tidak mempunyai kemampuan membayar balik pinjaman mereka menjadi faktor utama berlakunya krisis gadai janji subprima sepanjang 2007-2008 di Amerika Syarikat dan Eropah.“Pinjaman ini akan menjadi diwarisi oleh beberapa generasi, mengumpulkan hutang tambahan terhadap keluarga dan anak-anak mereka yang mengalami masalah kewangan,” katanya dan menambah ia akan menjadi bukti awal yang tidak baik dalam hal ehwal pengurusan hutang isi rumah.Sebaliknya, Carmelo mencadangkan kaedah sewaan yang dijamin kerajaan.Kerajaan dilantik sebagai penjamin bayaran dan sewa untuk pemaju atau pemilik hartanah.Sebagai pertukaran, katanya, pemaju atau pemilik diminta memilih penyewa dari sekumpulan orang yang ditentukan agensi kerajaan.


VTL udara diperluaskan antara Pulau Pinang-Singapura mulai 16 Mac

Laluan Perjalanan Lengkap Vaksin (VTL) melalui udara antara Malaysia dan Singapura diperluaskan dengan membuka satu lagi laluan baru iaitu Pulau Pinang-Singapura bermula 16 Mac.Menteri Pengangkutan Wee Ka Siong dalam kenyataan hari ini berkata kerajaan Malaysia dan Singapura telah mencapai persetujuan bersama untuk memperluaskan inisiatif VTL itu.“Inisiatif VTL ini akan membolehkan pengembara yang telah divaksin sepenuhnya untuk melakukan perjalanan ulang alik bagi laluan Pulau Pinang-Singapura menggunakan syarikat penerbangan yang mengambil bahagian di bawah VTL tanpa perlu menjalani kuarantin semasa ketibaan,” katanya.Wee berkata VTL Pulau Pinang-Singapura akan bermula dengan empat penerbangan sehari yang dioperasikan oleh syarikat penerbangan di Malaysia dan Singapura.“Penjualan tiket penerbangan udara VTL akan bermula dalam masa terdekat,” katanya.VTL yang pertama bagi laluan Lapangan Terbang Changi dan Lapangan Terbang Antarabangsa Kuala Lumpur (KLIA) bermula pada 29 November tahun lepas. Ia telah memberi perkhidmatan kepada 82,906 pengembara yang tiba dari Singapura setakat 28 Februari 2022.Wee berkata inisiatif VTL memainkan peranan penting dalam mengukuhkan ketersambungan pengangkutan udara Malaysia-Singapura di samping membantu memulihkan semula jaringan ekonomi dan perniagaan di antara kedua-dua negara terutamanya dalam sektor pelancongan yang telah terkesan teruk akibat pandemik Covid-19.Butiran lanjut mengenai syarat prapelepasan dan kemasukan ke Malaysia boleh didapati di laman web Jabatan Imigresen Malaysia di www.imi.gov.my. Butiran tentang keperluan VTL bagi perjalanan ke Singapura boleh didapati di https://safetravel.ica.gov.sg.


PN putus penyertaan Pejuang, Berjasa dalam masa terdekat, kata Takiyuddin

Perikatan Nasional (PN) akan membuat keputusan dalam masa terdekat berhubung permohonan Parti Pejuang Tanah Air (Pejuang) dan Parti Barisan Jemaah Islamiah Se-Malaysia (Berjasa) untuk menyertai gabungan mereka, kata Ahli Majlis Tertinggi PN, Takiyuddin Hassan.
Takiyuddin, yang juga Setiausaha Agung PAS, berkata Pengerusi PN, Muhyiddin Yassin akan membawa permohonan berkenaan dalam Mesyuarat Majlis Tertinggi parti itu nanti yang dijangka diadakan dalam masa terdekat.
"Sebenarnya ada dua permohonan ingin sertai PN iaitu Pejuang dan Berjasa, namun tarikh mesyuarat masih belum diketahui bagi memutuskan keputusan mana-mana parti yang memohon menyertai PN," katanya kepada pemberita selepas Program Prihatin Kota Bharu Cakna Kota Lama, di Kota Bharu, hari ini.
Terdahulu, Presiden Pejuang, Mukhriz Mahathir menghantar surat permohonan untuk menyertai PN kepada Muhyiddin semalam  dan turut diberikan kepada Presiden PAS, Hadi Awang dan Presiden Gerakan, Dominic Lau.
Menurutnya, keputusan untuk membuat permohonan berkenaan disepakati Majlis Eksekutif Pusat (MEP) Pejuang kelmarin selepas penelitian semua opsyen gabungan dan kerjasama politik yang ada.